GBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Finnish Franse German Hiligaynon Hungarian Igbo Indonesian Italian Japanese Korean Lithuanian Malagasy Malayalam Norwegian Polish Portuguese Romanian Russian Sinhala Slovak Slovenian Spanish Swahili Thai Turkish Ukrainian\nNe èkpɔ ahuhɔ̃e me la, ɖe wò ◯ ◯\ndzedzeme dzɔa dzi na wòa?\nÐe nèsena le ɖokuiwò me be ◯ ◯\nnɔnɔme nyoameŋuwo le ye sia?\nÐe nètea ŋu nɔa te ɖe hawòtiwo ◯ ◯\nƒe nyaƒoɖeamenu nua?\nNe èwɔ nu gbegblẽ, eye wohe ◯ ◯\nnya ɖe ŋuwò ɖe, èlɔ̃na xɔnɛa?\nÐe nètea ŋu ɖua ɖokuiwò dzi ne ◯ ◯\nwogblɔ nya gbegblẽ tso ŋuwòa?\namewo lɔ̃ yea?\nÐe nèléa be na ɖokuiwò be ◯ ◯\nnànɔ lãmesẽ mea?\nÐe nèkpɔa dzidzɔ kple amewo ◯ ◯\nne nu dze edzi na woa?\nnu dze edzi na ye le agbe mea?\nNe èɖo nyabiaseawo dometɔ geɖe ŋu be ao la, ke ɖewohĩ mèbua ɖokuiwò ɖe ɖeke me o ale gbegbe be mègakpɔa ŋutete siwo le asiwò la o! Nyati sia akpe ɖe ŋuwò nàva kpɔ wo!\nESESẼNA na sɔhɛ geɖewo be woaka ɖe woƒe dzedzeme kple ŋutete kpakple ale si amewo bua woe la dzi. Ðe wò hã èsena le ɖokuiwò me nenemaa? Ne nenemae la, ekema nyae be menye wò ɖeka koe o, sea!\n● “Nu siwo nyemete ŋu wɔ o la nana be dzi ɖena le ƒonye. Zi geɖe la, nye ŋutɔ koŋue bua fɔ ɖokuinye wu.”—Fafali. *\n● “Ne èdze tugbe alo dze ɖeka abe adɔ ene hã la, àva do go ame aɖe si nya kpɔ wu wò godoo.”—Enyonam.\n● “Nyemevona le ɖokuinye me le ame dome kura o. Mevɔ̃na be woabum be nyemele ɖeke me o.”—Rachel.\nNe wò nɔnɔmewo sɔ kple ame siawo tɔ la, ekema dzi megaɖe le ƒowò o. Ka ɖe edzi be kpekpeɖeŋu li. Bu nu etɔ̃ siwo nana ame kana ɖe eɖokui dzi ŋu kpɔ; woakpe ɖe ŋuwò nàka ɖe ɖokuiwò dzi geɖe wu.\n1. Dze Xɔ̃\nMawunyakpukpui vevi aɖee nye esi. “Xɔlɔ̃ lɔ̃a ame ɣesiaɣi, eye wòtrɔna dzɔa ame nɔvi le hiã me.”—Lododowo 17:17.\nEgɔme ɖe? Xɔlɔ̃ vavã kpena ɖe ame ŋu le nɔnɔme sesẽ ɖe sia ɖe me. (1 Samuel 18:1; 19:2) Enyanya be ame aɖe tsɔ ɖe le eme na wò ɖeɖe hã ana wò dzi nadze eme. (1 Korintotɔwo 16:17, 18) Eya ta de ha kple ame siwo ƒe kpɔɖeŋu nyuiwo wɔa dɔ ɖe dziwò.\n“Xɔlɔ̃ vavã magblẽ wò ɖi ne dzi ɖe le ƒowò o.”—Dodzi.\n“Ne ènya be ame aɖe tsɔ ɖe le eme na ye vavã la, ema ɖeɖe ana wò dzi nadze eme ɣeaɖewoɣi. Ana nàse le ɖokuiwò me be asixɔxɔ le ye ŋu.”—Emefa.\nÐɔ ŋu ɖo: Na xɔ̃wòwo nagblɔ ale si tututu nèle la na wò—mègana woaɖɔ kesekuku na wò o. (Lododowo 13:20; 18:24; 1 Korintotɔwo 15:33) Ne èƒoa ɖokuiwò ɖe nuwɔna siwo mesɔ o me kple susu be yeadze amewo ŋu la, ɖeko nàva ɖi gbɔ, eye woazã wò dzodzro.—Romatɔwo 6:21.\nNu si wò ŋutɔ hã nàte ŋu awɔ. Ŋlɔ xɔ̃wò si ate ŋu akpe ɖe ŋuwò nàka ɖe ɖokuiwò dzi wu la ƒe ŋkɔ ɖe afi sia.\nÐe manyo be nàwɔ ɖoɖo be mia kple ame si ƒe ŋkɔ nèŋlɔ la miawɔ nuwo ɖekae ɣeaɖewoɣi oa? De dzesii: Mehiã be amea nanye hawòti kokoko o.\n2. Kpe Ðe Amewo Ŋu\nMawunyakpukpui vevi aɖee nye esi. “Dzidzɔ geɖe le nunana me wu nuxɔxɔ.”—Dɔwɔwɔwo 20:35.\nEgɔme ɖe? Ne èkpe ɖe ame bubuwo ŋu la, ekema wò ŋutɔ ɖokuiwò ŋue nèle kpekpem ɖo. Le mɔ ka nu? Biblia me lododo aɖe gblɔ be: “Ne èna nu ame la, woaɖo eteƒe na wò. Ne èna tsi kplu ɖeka ame la, woana tsi kplu ɖeka wò hã ɖe eteƒe.” (Lododowo 11:25, Contemporary English Version) Nyateƒee wònye: ne èwɔa nyui na amewo la, ana nàkpɔ dzidzɔ geɖe wu! *\n“Mebua nu si mate ŋu awɔ na ame bubuwoe ŋu, eye medzea agbagba be mawɔ nu si hiã míaƒe hamea me tɔ aɖe la nɛ. Ne melɔ̃ amewo hetsɔ ɖe le eme na wo la, enana nye dzi dzea eme.”—Esenam.\n“Subɔsubɔdɔa wɔwɔ ɖea vi, elabena ana nàdzudzɔ ɖokuiwò ŋu bubu ahabu ame bubuwo ŋu.”—Mawuli.\nÐɔ ŋu ɖo: Mègakpe ɖe amewo ŋu kple susu be yeakpɔ nane tso wo gbɔ kokoko o. (Mateo 6:2-4) Ne menye susu nyui ye nètsɔ le kpekpem ɖe amewo ŋu o la, màkpɔ dzidzɔ aɖeke o. Adze na amewo enumake be ameŋkumenu ko wònye wɔm nèle!—1 Tesalonikatɔwo 2:5, 6.\nNu si wò ŋutɔ hã nàte ŋu awɔ. Ðo ŋku ame aɖe si ŋu nèkpe ɖo kpɔ la dzi. Ame kae, eye kpekpeɖeŋu kae nènae?\nAleke nèse le ɖokuiwò me esi nèkpe ɖe eŋu?\nGàbu ame aɖe si hã ŋu nàte ŋu akpe ɖo la ŋu, eye ŋlɔ kpekpeɖeŋu si nàte ŋu anae la ɖi.\n3. Mègatsɔ Anyidzeƒe Wɔ Anyimlɔƒe o\nMawunyakpukpui vevi aɖee nye esi. “Wo katã wɔ nu vɔ̃, eye womete ŋu ɖoa Mawu ƒe ŋutikɔkɔe la gbɔ o.”—Romatɔwo 3:23.\nEgɔme ɖe? Èlɔ̃ o, ègbe o, nyae be mède blibo o. Esia fia be ɣeaɖewoɣi la, vodada ate ŋu aɖi ɖe wò le nyagbɔgblɔ alo nuwɔna me. (Romatɔwo 7:21-23; Yakobo 3:2) Togbɔ be vodada aɖi ɖe wò godoo hã la, àte ŋu alé ɖokuiwò. Biblia gblɔ be: “Ame dzɔdzɔe dzea anyi zi adre, eye wògafɔna.”—Lododowo 24:16.\n“Ne míetsɔa mía ɖokui sɔna kple ame bubuwo le nu siwo wotea ŋu wɔna, si míawo ya míetea ŋu wɔna o me la, ana míabu mía ɖokui ɣeaɖewoɣi be míele ɖeke me o.”—Kekeli.\n“Nyuiƒe kple gbegblẽƒe le ame sia ame ŋu. Ele be míakpɔ ŋudzedze ɖe míaƒe nyuiƒewo ŋu ahatrɔ asi le míaƒe gbegblẽƒeawo ŋu.”—Lauren.\nÐɔ ŋu ɖo: Mègatsɔ blibomademade ɖo ŋgo anɔ nu vɔ̃ wɔm o. (Galatiatɔwo 5:13) Ne èɖoe koŋ wɔa nu vɔ̃ la, awɔe be ame vevitɔ si nàdi be wòakpɔ ŋudzedze ɖe ŋuwò, si nye Yehowa Mawu, magakpɔ ŋudzedze ɖe ŋuwò o!—Romatɔwo 1:24, 28.\nNu si wò ŋutɔ hã nàte ŋu awɔ. Ŋlɔ nɔnɔme si nàdi be yeatu ɖo geɖe wu la ɖe afi sia.\nŊlɔ egbe ƒe ɣletiŋkekea ɖe nɔnɔme si nèŋlɔ ɖi la gbɔ. Ku nu me le ale si nàwɔ atu nɔnɔme sia ɖo geɖe wu la ŋu, eye le ɣleti ɖeka megbe la, kpɔe ɖa be ète ŋu ɖo egbɔ hã.\nAsixɔxɔ Si Ŋutɔŋutɔ Le Ŋuwò\nBiblia gblɔ be: “Mawu nye gã wu míaƒe dziwo.” (1 Yohanes 3:20) Esia fia be Mawu ate ŋu akpɔ asixɔxɔ si le ŋuwò, ne wò ŋutɔ màte ŋu akpɔe le ɖokuiwò ŋu o hã. Gake ɖe ale si mètea ŋu wɔa nanewo nyuie o la na be asixɔxɔ ma ɖiɖia? Enyo, tsɔe be GH₵ 50 (alo 10,000 CFA) ɖeka le asiwò, gake eƒe akpa vi aɖe vuvu. Ðe nàtsɔe aƒu gbe alo abui be maɖe vi aɖeke na ye o le esi wòvuvu taa? Gbeɖe! Evuvu o, mevuvu o, asixɔxɔ ma koe gakpɔtɔ le eŋu.\nNenema ke Mawu bua wòe. Ekpɔa agbagba siwo nèdzena be yeadze eŋu, eye wòdea asixɔxɔ wo ŋu, aleke kee woɖadze nu sue na wò ŋutɔe o! Le nyateƒe me la, Biblia gblɔ be, “Mawu menye madzɔmadzɔtɔ, be wòaŋlɔ miaƒe dɔwɔwɔ kple lɔlɔ̃ si mieɖe fia le eƒe ŋkɔ la ta” be o.—Hebritɔwo 6:10.—g10-E 05\n^ mm. 15 Míetrɔ ŋkɔ aɖewo le nyati sia me.\n^ mm. 30 Ne Yehowa Ðasefoe nènye la, dzi adzɔ wò ŋutɔ ne ègblɔa Fiaɖuƒe gbedeasia na amewo.—Yesaya 52:7.\nNu kae nàwɔ ne èva le sesem le ɖokuiwò me be yemeɖi naneke o elabena\n● Hawòtiwo ɖia gbɔ wò?\n● Ewɔna na wò be yemenyo abe ame bubuwo ene o?\n● Wò gbɔdzɔgbɔdzɔwo ŋu koe wò susu nɔna?\n“Ame aɖe ate ŋu adze tugbe alo adze ɖeka ŋutɔ, gake anɔ bubum be yemenya kpɔ o. Ame aɖe hã madze tugbe alo adze ɖeka o, gake anɔ bubum be yenya kpɔ wu ame sia ame. Ale si wò ŋutɔ nèbua ɖokuiwòe nye nyaa.”—Adzovi\n[Aɖaka/Nɔnɔmetata siwo le axa 29]\n“Ehiã be nane nalé xɔ sesẽwo gɔ̃ hã ɖe te, eye eva hiãna ɣeaɖewoɣi hã be woadzra wo ɖo. Zi geɖe la, nu si léam ɖe tee nye dzideƒonamenya siwo xɔ̃nyewo gblɔ, alo asikplakɔname ɖeɖe dzaa.”\n“Le esi teƒe be wòate ɖe mía dzi be nɔnɔme nyuiwo le amewo si evɔ mele míawo ya si o la, míate ŋu ana woƒe nɔnɔme nyuiawo naɖe vi na mí boŋ—abe ale si ko mía tɔwo hã ate ŋu aɖe vi na wo ene.”\nAsixɔxɔ si le ga ŋu dzi meɖena kpɔtɔ le esi wòvuvu ta o. Nenema kee asixɔxɔ si le ŋuwò le Mawu gbɔ hã dzi maɖe akpɔtɔ le esi mètea ŋu wɔa nanewo nyuie o ta o\nƉoe Ɖe Amewo Ɖoe Ɖe Amewo Aleke mawɔ aka ɖe ɖokuinye dzi wu?\ng 7/10 axa 28-30


Aleke Yesu Ƒe Vɔsa Nye “Tafe Na Ame Geɖewo”?—Mateo 20:28\nGBE BUBU Afrikaans Albanian Alur Amerika Tokunɔgbe Amharic Angola Tokunɔgbe Arabic Arabic (Lebanon) Armenian Armenian (West) Australia Tokunɔgbe Azerbaijani Azerbaijani (Cyrillic) Basque Batak (Toba) Bicol Bislama Brazil Tokunɔgbe Bulgarian Cambodian Catalan Cebuano Chavacano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinagbe (Yunnanese) Chinese (Sichuanese) Chitonga Chitonga (Malawi) Chitumbuka Chiyao Chol Cibemba Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Fijian Finnish Fon Frafra Franse Ga Garifuna Georgian German Germany Tokunɔgbe Greek Gun Haitian Creole Hausa Hebrew Hiligaynon Hindi Huastec (San Luis Potosi) Hungarian Iban Icelandic Igbo Iloko Indonesian Isoko Italian Italy Tokunɔgbe Japan Tokunɔgbe Japanese Javanese Kabuverdianu Kannada Kazakh Kazakh (Arabic) Khakass Kikamba Kikaonde Kikuyu Kiluba Kimbundu Kinyarwanda Kirghiz Kirundi Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwanyama Lari Latvian Lhukonzo Lingala Lithuanian Low German Luganda Luo Luvale Macedonian Malagasy Malay Malayalam Maltese Mam Mapudungun Mauritian Creole Maya Mexico Tokunɔgbe Mingrelian Mizo Mongolian Myanmar Nahuatl (Huasteca) Nepali Norwegian Nzema Okpe Oromo Ossetian Otetela Pangasinan Papiamento (Aruba) Papiamento (Curaçao) Persian Peru Tokunɔgbe Pidgin (West Africa) Poland Tokunɔgbe Polish Pomeranian Portuguese Portuguese (Portugal) Punjabi (Shahmukhi) Quechua (Ayacucho) Quechua (Bolivia) Quiche Quichua (Imbabura) Quichua (Tena) Rarotongan Romanian Romany (Macedonia) Cyrillic Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Setswana Shona Sidama Sinhala Slovak Slovenian Spain Tokunɔgbe Spanish Sranantongo Sunda Swahili Swati Swedish Tagalog Tahitian Talian Tamil Tatar Telugu Tetun Dili Thai Tigrinya Tiv Tongan Totonac Tsonga Turkish Turkmen Twi Tzeltal Tzotzil Ukrainian Urdu Urhobo Uruund Uzbek Uzbek (Roman) Valencian Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zapotec (Isthmus) Zulu\nYesu dzie Mawu ato aɖe amegbetɔƒomea alo axɔ nɛ tso nu vɔ̃ kple ku si me. Biblia gblɔ tso Yesu ƒe ʋu si wokɔ ɖi la ŋu be enye mía tafe. (Efesotɔwo 1:7; 1 Petro 1:18, 19) Eya tae Yesu gblɔ be yeva be “yeatsɔ yeƒe agbe ana wòanye tafe na ame geɖewo.”—Mateo 20:28.\nNu ka tae wòhiã be woana “tafe na ame geɖewo”?\nWowɔ amegbetɔ gbãtɔ Adam wònye ame deblibo eye nu vɔ̃ aɖeke menɔ eŋu o. Mɔnukpɔkpɔ nɔ esi be wòanɔ agbe tegbee, gake ebu mɔnukpɔkpɔ sia esi wòda Mawu ƒe se dzi. (1 Mose 3:17-19) Esi wòdzi viwo la, viawo nyi nu vɔ̃ ƒe dome tso egbɔ. (Romatɔwo 5:12) Susu sia tae Biblia gblɔ be Adam ‘dzra’ eya ŋutɔ kple viawo wozu kluviwo na nu vɔ̃ kple ku. (Romatɔwo 7:14) Esi wònye be Adam ƒe viwo katã nye ame madeblibowo ta la, wo dometɔ aɖeke mate ŋu agbugbɔ nu si Adam bu la aƒle o.—Psalmo 49:7, 8.\nMawu ƒe dɔme trɔ ɖe Adam ƒe dzidzimeviwo ŋu le mɔkpɔkpɔmanɔamesi ƒe nɔnɔme si me wole la me. (Yohanes 3:16) Gake Mawu ƒe ʋɔnu dzɔdzɔe dɔdrɔ̃ wɔe be Mawu mate ŋu aŋe aɖaba aƒu nu gbegblẽ wɔwɔa dzi alo atsɔe ake ne susu aɖeke meli o. (Psalmo 89:14; Romatɔwo 3:23-26) Mawu lɔ̃ amegbetɔwo, eya ta ena nane si dzi wòanɔ te ɖo le se nu atsɔ woƒe nu vɔ̃wo ake wo ahaɖe nu vɔ̃ ɖa keŋkeŋ. (Romatɔwo 5:6-8) Tafe lae nye nu si wòna le se nu.\nAleke tafea wɔa dɔe?\nLe Biblia me la, nya “tafe” lɔ nu etɔ̃ siawo ɖe eme:\nEnye fexexe.—4 Mose 3:46, 47.\nEnana woɖea amewo alo ɖea asi le wo ŋu.—2 Mose 21:30.\nEsɔna kple nu si ta wole fea xem ɖo la ƒe home. *\nKpɔ ale si nu siawo dze le Yesu Kristo ƒe tafevɔsaa me ɖa.\nFexexe. Biblia gblɔ be “ho gã aɖee wotsɔ ƒle” Kristotɔwo. (1 Korintotɔwo 6:20; 7:23) Ho gã mae nye Yesu ƒe ʋu si wotsɔ “ƒle amewo tso to sia to kple gbegbɔgblɔ sia gbegbɔgblɔ kple ame ƒomevi ɖe sia ɖe kple dukɔ sia dukɔ me na Mawu.”—Nyaɖeɖefia 5:8, 9.\nÐeɖe. Yesu ƒe tafe la dzie “woto ɖe mí” tso nu vɔ̃ si me.—1 Korintotɔwo 1:30; Kolosetɔwo 1:14; Hebritɔwo 9:15.\nEsɔna kple nua ƒe home. Yesu ƒe vɔsaa ƒe kpekpeme sɔ pɛpɛpɛ kple nu si Adam bu, si nye amegbetɔ ƒe agbe deblibo. (1 Korintotɔwo 15:21, 22, 45, 46) Biblia gblɔ be: “Ale si ko ame ɖeka [Adam] ƒe tomaɖomaɖo na ame geɖewo zu nu vɔ̃ wɔlawoe la, nenema kee to ame ɖeka [Yesu Kristo] ƒe toɖoɖo me hã woana ame geɖewo nazu ame dzɔdzɔewo.” (Romatɔwo 5:19) Esia na ale si ame ɖeka ƒe ku ate ŋu axe fe ɖe nu vɔ̃ wɔla gbogbo aɖewo ta la me kɔ keŋ. Le nyateƒe me la, Yesu ƒe vɔsa nye “tafe si sɔ ɖe enu ɖe amewo katã ta,” efia ame siwo katã aɖe afɔ siwo hiã ale be wòaɖe vi na wo la ta.—1 Timoteo 2:5, 6.\n^ mm. 11 Le Biblia me la, Hebrigbe kple Helagbe me nya si gɔme woɖe be “tafe” lɔ nane ƒe home, eƒe asixɔxɔ alo home si woxe ɖe eta ɖe eme. Le kpɔɖeŋu me, Hebrigbe me nya ka·pharʹ fia be ‘woatsyɔ nu nu dzi.’ (Genesis 6:14) Efiaa nutsyɔtsyɔ nu vɔ̃ dzi ɣesiaɣi. (Psalmo 65:3) Nya bubu si do ƒome kple nya siae nye koʹpher eye eya hã fia home si woxe ɖe nua ta alo home si woxe tsɔ ɖe nua. (2 Mose 21:30) Nenema kee woɖea Helagbe me nya lyʹtron gɔme ɣesiaɣi be “tafe” alo “ɖeɖekpɔkpɔ.” (Matthew 20:28; Agbenya La) Helatɔ agbalẽŋlɔlawo zãa nya sia wòfiaa home si wona tsɔ gbugbɔ xɔ ame si wolé le aʋa alo home si wona be woaɖe asi le kluvi aɖe ŋu.\nƉoe Ɖe Amewo Ɖoe Ɖe Amewo Aleke Yesu Ƒe Vɔsa Nye “Tafe Na Ame Geɖewo”?


1 Fiawo 8 - Holy Bible [Ewe Bible 1913] - (1Fi 8)\nƔemaɣi la Salomo ƒo Israel-ame tsitsiwo kple toawo ƒe tatɔwo katã kpakple Israel-viwo ƒe aƒekɔwo ƒe amegãwo nu ƒu de fia Salomo gbɔ le Yerusalem, bena woaɖatsɔ Yehowa ƒe nubablaɖaka la tso Dawid ƒe ɖu, si nye Zion la me vɛ.\nTete Israel-ŋutsuwo katã kpe ta ɖe fia Salomo gbɔ le ŋkekenyuie la dzi le ɣleti Etanim, si nye ɣleti adrelia dzi.\nEye Israel-ame tsitsiwo katã kple nusiawo ɖatsɔ aɖaka la.\nEye wotsɔ Yehowa ƒe aɖaka la kple Mawu ƒe agbadɔ la kpakple nu kɔkɔe, siwo katã le agbadɔ la me vɛ; nunɔlawo kple Lewitɔwo tsɔ wo vɛ.\nEye fia Salomo kple Israel-ameha blibo, si kpe ta de egbɔ la, le eŋu le aɖaka la ŋgɔ hetsɔ alẽwo kple nyiwo sa vɔe; wosɔ gbɔ, ale be womexlẽ wo alo bu wo o.\nEye nunɔlawo tsɔ Yehowa ƒe nubablaɖaka la va da ɖe eteƒe le megbexɔ, si nye kɔkɔeƒewo fe kɔkɔeƒe la me le Kerubiawo ƒe aʋalawo te.\nElabena Kerubiawo keke aʋala ɖe aɖaka la nɔƒe, ale be Kerubiawo tsyɔ aɖaka la kple eŋu kpoawo dzi.\nKpoawo didi, ale be wokpɔa kpoawo nu tso kɔkɔeƒe la le megbexɔ la nu, ke womekpɔa wo tso gota o, eye wotsi afima vaseɖe egbe.\nNaneke mele aɖaka la me o, negbe kpe eve, siwo Mose tsɔ de eme le Xoreb gbɔ, afisi Yehowa bia nu kple Israel-viwo le, esime woʋu tso Egipte-nyigba dzi la koe.\nEye wòva me, esime nunɔlawo do tso kɔkɔeƒea la, alilikpo ya Yehowa ƒe xɔ la taŋ;\neye nunɔlawo mele ŋu no le, be woasubɔ o, le alilikpoawo ta, elabena Yehowa ƒe ŋutikɔkɔe yɔ Yehowa ƒe xa la taŋ.\nƔemaɣi Salomo gblɔ bena; Yehowa gblɔ be, yeana alilikpo dodo me.\nMetu xɔ, be nanɔ eme kple teƒe, si nana tegbee.\nEye fia la trɔ ko heyra Israel-ameha blibo la, eye Israel-ameha blibo la to ɖe tsitre.\nEye wògblɔ bena: Woakafu Yehowa, Israel ƒe Mawu, amesi tsa eƒe nu gblɔ nya na fofonye Dawid, eye wotsa eƒe asi wo edzi hegblɔ bena:\nTso gbesigbe mekplɔ nye dukɔ Israel tso Egipte la, nyemena dua ɖeke le Israel-toawo katã me, be woatu xɔ nam ɖe afima, ne nye ŋkɔ nanɔ eme o; ke metia Dawid, ne wòano nye dukɔ Israel nu.\nEye fofonye Dawid ɖoe ɖe ta me be, yeatu xɔ na Yehowa, Israel Mawu la ƒe ŋkɔ.\nEye Yehowa gblɔ na fofonye Dawid bena: Esi nèɖoe ɖe ta me be, yeatu xɔ na nye ŋkɔ la, èwɔe nyuie be, nèɖoe de ta me.\nKe wòa matu xɔ la o, ke boŋ viwò, si ado atso wò ali me la, eya atu xa na nye ŋkɔ la.\nYehowa wo eƒe nya, si wògblɔ la dzi, eye medo xɔ fofonye Dawid teƒe hebɔbɔ nɔ Israel-fiazikpui la dzi, abe alesi Yehowa gblɔ ene, eye metu xɔ na Yehowa, Israel Mawu la ƒe ŋkɔ.\nEye mewɔ teƒe na aɖaka la, si me nu, si Yehowa bla kple mia fofowo, esime wòkplɔ wo tso Egipte-nyigba dzi la le.\nEye Salomo te ɖe Yehowa ƒe vɔsamlekpui la ŋgɔ le Israel-ameha blibo la ŋku me, eye wòke eƒe abɔwo do ɖe dziƒo\ngblɔ bena: Yehowa, Israel ƒe Mawu, mawua ɖeke mele abe wò ene le dziƒo afime kple anyigba dzi afi o; èdzra nubabla kple amenuveve ɖo na wò dɔla, siwo zɔna le ŋkuwò me kple woƒe dzi blibo.\nWò amesi dzra nya, si nègblɔ na wò dɔla fofonye Dawid la do; ègblɔe kple wò nu, eye nètsɔ wò asi wo edzi, abe alesi wòle egbe siawo ene.\nAzɔ Yehowa, Israel ƒe Mawu, dzra nya, si nègblɔ na fofonye Dawid la ɖo, esi negblɔ bena: Ne viwòŋutsuwo nya lé ŋku ɖe woƒe mɔwo ŋu, eye wozɔ le ŋkunye me, abe alesi nèzɔ le ŋkunye me ene ko la, ekema wò amesiwo anɔ Israel-fiazikpuia dzi la nu matso o.\nEyata, Israel ƒe Mawu, taflatse wo nya, si negblɔ na wò dɔla fofonye Dawid la dzi.\nKe nyateƒee, Mawu anɔ anyigba dzia? Kpɔ ɖa, dziƒo kple dziƒo ƒe dziƒowo melolo na wò o, ʋuu keke xɔ sia, si metu o.\nKe trɔ de wò dɔla ƒe gbedodoɖa kple kokoƒoƒo ŋu, Yehowa nye Mawu, eye nase wò dɔla ƒe yii kple gbe, si wòdo da le ŋkuwò me egbe.\nNe wò ŋkuwo nanɔ te ɖe xɔ sia ŋu zã kple keli, ɖe teƒe, si ŋu nègblɔ le be: nye ŋkɔ anɔ afima la ŋu; eye nase gbe, si wò dɔla ado ɖa le teƒe sia.\nEye ɖo to koko, si wò dɔla kple wò dukɔ Israel aƒo le teƒe sia, eye nasee le nɔwòƒe le dziƒo; ne èsee la, ekema tsoe ke.\nNe amea ɖe wɔ nuvɔ̃ ɖe ehavi ŋu, eye wobia atam tso esi, be wòaka, eye wohe atam la va wò vɔsamlekpui ŋgɔ le aƒewò me la,\nekema nasee le dziƒo, eye nadrɔ̃e na wò dɔlawo ahabu fɔ vodala, eye nana eƒe nuwɔwɔ nava eƒe la dzi, ke natso afia na nya dzɔdzɔe tɔ, eye nawɔ ne le eƒe dzɔdzɔenyenye nu.\nNe wò dukɔ Israel ƒe futɔwo si wo, le esi wowɔ nuvɔ̃ de ŋuwò ta, eye wotrɔ ɖe ŋuwò heʋu wò ŋkɔ me, wodo gbe ɖa heƒo koko na wò le aƒe sia me la,\nekema nasee le dziƒo, eye natsɔ wò dukɔ Israel ƒe nuvɔ̃wo ake wo, eye nagakplɔ wo ava anyigba, si nètsɔ na wo fofowo la dzi.\nNe dziƒo nu xe, eye tsi megale dzadzam o, le esi wowɔ nuvɔ̃ ɖe ŋuwò ta, eye wodo gbe ɖa le teƒe sia heʋu wò ŋkɔ me, eye woɖe asi le woƒe nuvɔ̃wo ŋu, le esi nèbɔbɔ wo ɖe anyi ta la,\nekema nasee le dziƒo, eye natsɔ wò dɔlawo kple wò dukɔ Israel ƒe nuvɔ̃wo ake wo, elabena èfia mɔ nyui, si dzi woazɔ la wo, eye nana tsi nadza ɖe wò anyigba, si netsɔ na wò dukɔ abe domenyinu ene la dzi.\nNe dɔwuame va anyigba dzi, eɖanye dɔvɔ̃ alo bliwo dze heteku o, nukuwo hlɔ̃ alo ʋetsuviwo kple ŋɔwo va o, woƒe futɔwo xaxa wo ɖo ɖe woƒe duwo me le anyigba dzi, fuɖenamea ɖe alo dɔlélea ɖe o;\neye amea ɖe alo wò dukɔ Israel blibo la dze si fuɖename, si le eƒe dzi me, eye wòdo gbe ɖa heƒo koko, eye wòke eƒe abɔwo me do ɖe xɔ sia dzi la,\nekema nasee le nɔwòƒe le dziƒo, eye natsɔe ake, wɔ edzi, eye nawɔ na amesiame le eƒe zɔzɔwo katã nu, abe alesi nènya eƒe dzi mee ene, elabena wò ɖeka koe nya amegbetɔviwo katã ƒe dzi me;\nne woavɔ̃ wò ŋkeke, siwo katã wole agbe le anyigba, si nètsɔ na mia fofowo la dzi.\nNe du bubu me to hã, amesi metso wò dukɔ Israel me o, ke boŋ anyigba didia ɖe dzi wotso va le wò ŋkɔ ta —\nelabena woase wò ŋkɔ gã kple wò asi sesẽ kpakple wò alo, si nado ɖe dzi la ŋkɔ — eye wòva do gbe ɖa le aƒe sia me la,\nekema nasee le nɔwòƒe le dziƒo, eye nawɔ nusiwo katã ŋuti du bubu me to la le yɔwòm ɖo; ne anyigba dzi dukɔwo katã nadze si wò ŋkɔ, eye woavɔ̃ wò abe wò dukɔ Israel ene, eye wòadze sii bena, wò ŋkɔ woyɔ ɖe xɔ sia, si metu na wò la ŋu.\nNe wò dukɔ ho aʋa ɖe woƒe futɔwo ŋu le mɔ, si dzi nèdɔ wo ɖo, eye woaɖo gbe ɖa na Yehowa aɖo ɖe du, si nètia kple xɔ, si metu na wò ŋkɔ dzi la,\nekema nase woƒe gbedodoɖa kple woƒe kokoƒoƒo la le dziƒo, eye natso na wo.\nNe wowɔ nuvɔ̃ ɖe ŋuwò, — elabena amegbetɔa ɖeke megbea nuvɔ̃wɔwɔ o — eye nèɖo dɔmedzoe ɖe wo ŋu hetsɔ wo de asi na woƒe futɔwo, eye woɖe aboyo wo yi woƒe futɔwo ƒe anyigba dzi, eɖanye didiƒe alo kpuiƒe o,\neye woyi ta me le anyigba, si dzi wokplɔ wo yii, eye wòtrɔ heƒo koko na wò le woƒe futɔwo ƒe anyigba dzi gblɔ bena: Miewɔ nuvɔ̃, míeda vo, eye miewɔ nu vlo;\neye wòtrɔ ɖe ŋuwò kple woƒe dzi blibo kple luʋɔ blibo le woƒe futɔ, siwo ɖe aboyo wo, ƒe anyigba dzi, eye woaɖo gbe ɖa na wò aɖo ɖe woƒe anyigba, si nètsɔ na wo fofowo kple ɖu, si nètia kpakple xɔ, si metu na wò ŋkɔ dzi la,\nekema nase woƒe gbedodoɖa kple woƒe kokoƒoƒo la le nowòƒe le dziƒo, eye natso na wo.\nEye tsɔ nuvɔ̃, si wò dukɔ la wɔ ɖe ŋuwò kple vo, siwo katã woda ɖe ŋuwò la ke wo, eye na amesiwo ɖe aboyo wo, nakpɔ woƒe nublanui, eye woa ve wo nu;\nelabena wò dukɔ kple wò domenyinu wonye, amesiwo nèkplɔ tso gakpo me le Egipte;\nne wò ŋku nanɔ te ɖe wò dɔla ƒe kokoƒoƒo kple wò dukɔ Israel ƒe kokoƒoƒo ŋu, eye naɖo to wo le nusianu, si ŋuti wole yɔwòm ɖo la me.\nElabena wò ŋutɔe ɖe wo tso anyigba dzi dukɔwo katã dome, bena woanye wò domenyinu, abe alesi negblɔ to wò dɔla Mose dzi, esime nèkplɔ mía fofowo tso Egipte ene, Aƒetɔ Yehowa!\nEye wòva me, esime Salomo wu gbedodoɖa kple kokoƒoƒo siawo katã nu na Yehowa vɔ la, etsi tre tso Yehowa ƒe vɔsamlekpui la gbɔ, afisi wòdze klo ɖo ɖeke eƒe abɔwo do ɖe dziƒo la.\nEye wote yi ŋgɔ heyra Israel ƒe ameha blibo la kple gbe sesĩ gblɔ bena:\nWoakafu Yehowa, amesi na gbɔɖeme eƒe dukɔ Israel pɛpɛpɛ, abe alesi wògblɔ ene; naneke meto le nya nyui, siwo katã wògblɔ to eƒe dɔla Mose dzi la me o.\nYehowa, mía Mawu, nenɔ kpli mí, abe alesi wònɔ kple mia fofowo ene, megagblẽ mí ɖi o, eye megagbe mí o;\nne wòatrɔ míaƒe dziwo ɖe eɖokui ŋu, be miazɔ eƒe mɔwo katã dzi, eye míalé eƒe sewo, dodowo kple kɔnuwo, siwo wògblɔ na mía fofowo la me ɖe asi.\nEye nye nya, siwo metsɔ ƒo koko le Yehowa ŋku me la, nanɔ Yehowa, mía Mawu la ŋku me keli kple zã, ne wòatso na eƒe dɔla kple eƒe dukɔ Israel ɣeawokatãɣi, abe alesi wòhiã ene;\nbene anyigba dzi dukɔwo katã nadze sii bena, Yehowae nye Mawu, bubua ɖeke megali o.\nMiaƒe dzi naku ɖe Yehowa, mía Mawu la ŋu blibo, eye miazɔ le eƒe ɖoɖowo nu ahalé eƒe sewo me ɖe asi, abe alesi wòle egbea ene.\nEye fia la kple Israel blibo, si le eŋu la, tsa lãwo sa vɔe le Yehowa ŋku me.\nEye Salomo tsa nyi akpe blave vo eve kple alẽ akpe alafa ɖeka kple blave sa akpedavɔe na Yehowa. Ale fia la kple Israel-viwo katã kɔ Yehowa ƒe aƒe la ŋui enye si.\nGbemagbe Salomo kɔ xɔxɔnu emetɔ, si le Yehowa ƒe xɔ la ŋgɔ la ŋu, elabena esa numevɔ kple nuɖuvɔ, eye wotso akpedavɔsalã ƒe amiwo sa vɔe le afima, le esi akɔblivɔsamlekpui, si le Yehowa ŋku me la, le sue akpa, eye mede numevɔsa, nuɖuvɔsa kple akpedavɔsa ƒe amiwo nu o ta.\nEye Salomo kple Israel blibo, si le eŋu la, ɖu ŋkekenyuie la ɣemaɣi; ameha gãa ɖe tso Xamat-nutowo me, vaseɖe Egipte-tɔʋu la gbɔ, va Yehowa, mía Mawu la ŋku me, ŋkeke adre kple ŋkeke adre, ele ŋkeke wuiene.\nLe ŋkeke enyiagbe la edo mɔ dukɔ la, woyra fia la, eye woyi woƒe agbadɔwo me kple dzidzɔ, eye woƒe dzi dze eme le nu nyui, siwo katã Yehowa wo na eƒe dɔla Dawid kple eƒe dukɔ Israel la ŋuti.\n1 Fiawo 8:1\n1 Fiawo 8:2\n1 Fiawo 8:3\n1 Fiawo 8:4\n1 Fiawo 8:5\n1 Fiawo 8:6\n1 Fiawo 8:7\n1 Fiawo 8:8\n1 Fiawo 8:9\n1 Fiawo 8:10\n1 Fiawo 8:11\n1 Fiawo 8:12\n1 Fiawo 8:13\n1 Fiawo 8:14\n1 Fiawo 8:15\n1 Fiawo 8:16\n1 Fiawo 8:17\n1 Fiawo 8:18\n1 Fiawo 8:19\n1 Fiawo 8:20\n1 Fiawo 8:21\n1 Fiawo 8:22\n1 Fiawo 8:23\n1 Fiawo 8:24\n1 Fiawo 8:25\n1 Fiawo 8:26\n1 Fiawo 8:27\n1 Fiawo 8:28\n1 Fiawo 8:29\n1 Fiawo 8:30\n1 Fiawo 8:31\n1 Fiawo 8:32\n1 Fiawo 8:33\n1 Fiawo 8:34\n1 Fiawo 8:35\n1 Fiawo 8:36\n1 Fiawo 8:37\n1 Fiawo 8:38\n1 Fiawo 8:39\n1 Fiawo 8:40\n1 Fiawo 8:41\n1 Fiawo 8:42\n1 Fiawo 8:43\n1 Fiawo 8:44\n1 Fiawo 8:45\n1 Fiawo 8:46\n1 Fiawo 8:47\n1 Fiawo 8:48\n1 Fiawo 8:49\n1 Fiawo 8:50\n1 Fiawo 8:51\n1 Fiawo 8:52\n1 Fiawo 8:53\n1 Fiawo 8:54\n1 Fiawo 8:55\n1 Fiawo 8:56\n1 Fiawo 8:57\n1 Fiawo 8:58\n1 Fiawo 8:59\n1 Fiawo 8:60\n1 Fiawo 8:61\n1 Fiawo 8:62\n1 Fiawo 8:63\n1 Fiawo 8:64\n1 Fiawo 8:65\n1 Fiawo 8:66\n1 Fiawo 1 / 1Fi 1\n1 Fiawo 2 / 1Fi 2\n1 Fiawo 3 / 1Fi 3\n1 Fiawo 4 / 1Fi 4\n1 Fiawo 5 / 1Fi 5\n1 Fiawo 6 / 1Fi 6\n1 Fiawo 7 / 1Fi 7\n1 Fiawo 8 / 1Fi 8\n1 Fiawo 9 / 1Fi 9\n1 Fiawo 10 / 1Fi 10\n1 Fiawo 11 / 1Fi 11\n1 Fiawo 12 / 1Fi 12\n1 Fiawo 13 / 1Fi 13\n1 Fiawo 14 / 1Fi 14\n1 Fiawo 15 / 1Fi 15\n1 Fiawo 16 / 1Fi 16\n1 Fiawo 17 / 1Fi 17\n1 Fiawo 18 / 1Fi 18\n1 Fiawo 19 / 1Fi 19\n1 Fiawo 20 / 1Fi 20\n1 Fiawo 21 / 1Fi 21\n1 Fiawo 22 / 1Fi 22


Mitsɔ Ke Mia Nɔewo Faa | Study\nGBE BUBU Afrikaans Albanian Amharic Arabic Armenian Bicol Cebuano China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Danish Dutch Estonian Eŋlisi Eʋegbe Finnish Franse Georgian German Greek Greenlandic Haitian Creole Hebrew Hiligaynon Hungarian Iloko Indonesian Italian Japanese Kinyarwanda Kirghiz Korean Kwanyama Latvian Lithuanian Malagasy Malay Ndebele Ndonga Norwegian Oromo Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Setswana Shona Slovak Slovenian Spanish Swati Swedish Tagalog Thai Tsonga Turkish Twi Ukrainian Venda Vietnamese Waray-Waray Xhosa Zulu\n“Miyi edzi miado dzi anɔ anyi kple mia nɔewo, eye miatsɔ anɔ mia nɔewo kem faa.”—KOL. 3:13.\nNu ka tae wòle be míalɔ̃ faa atsɔ ake?\nKpɔɖeŋu kae Yesu wɔ tsɔ ɖe tsɔtsɔke ƒe vevienyenye fia?\nNe míetsɔ kea mía nɔewo faa la, yayra kawoe míekpɔna?\n1, 2. Nu ka tae wòle vevie be nàbu eŋu nenye be ènye ame si lɔ̃na faa tsɔna kea ame bubuwo?\nYEHOWA ƒe Nya si woŋlɔ ɖi la kpena ɖe mía ŋu be míanya ale si wòbua nu vɔ̃e kple ale si wòwɔa nui ne míewɔ nu vɔ̃. Eƒe Nya la fia nu geɖe hã mí tso eƒe tsɔtsɔke ŋu. Le nyati si do ŋgɔ me la, míelé ŋku ɖe ale si nɔnɔme si David kple Manase ɖe fia la ʋã Yehowa wòtsɔ woƒe nu vɔ̃wo ke wo la ŋu. Wose veve ɖe nu vɔ̃ si wowɔ la ta, woʋu woƒe nu vɔ̃a me, woɖe asi le woƒe agbenɔnɔ vɔ̃ɖia ŋu, eye wotrɔ dzi me vavã. Esia ta Yehowa ve wo nu eye wògakpɔ ŋudzedze ɖe wo ŋu ake.\n2 Azɔ mina míasrɔ̃ nu tso tsɔtsɔke ŋu le gɔmesese bubu aɖe nu. Tsɔe be wò ƒometɔ aɖe nɔ ame maɖifɔ siwo ŋu Manase ƒe nu vɔ̃a gblẽ nu le la dome; anye ne aleke nàse le ɖokuiwò me ɖe Manase ŋu? Ðe àlɔ̃ atsɔ ake Manasea? Emae nye nyabiase aɖe si sɔ be míabia egbea, elabena míele xexe aɖe si me sedzimawɔmawɔ, ŋutasesẽ kple ɖokuitɔdidi bɔ ɖo me. Ke nu ka tae wòle be Kristotɔ nasrɔ̃ tsɔtsɔke? Eye ne wogblɔ gbɔɖiamenyawo ɖe ŋuwò la, nu kae ate ŋu akpe ɖe ŋuwò nàɖu wò seselelãme dzi, awɔ nu abe ale si Yehowa di tso asiwò ene, eye nàlɔ̃ faa atsɔ ake?\nNU SI TA WÒHIÃ BE MÍATSƆ AKE\n3-5. (a) Kpɔɖeŋu kae Yesu wɔ tsɔ kpe ɖe eƒe nyaselawo ŋu wokpɔ tsɔtsɔke ƒe vevienyenye dze sii? (b) Nufiame kae le Yesu ƒe kpɔɖeŋu si dze le Mateo 18:21-35 la me?\n3 Ele be míalɔ̃ faa atsɔ ake ame siwo da vo ɖe mía ŋu la, woɖanye Kristo hamea me tɔwo loo, alo womenye hamea me tɔwo o. Esia wɔwɔ kpena ɖe mía ŋu míenɔa ŋutifafa me kple míaƒe ƒometɔwo, mía xɔlɔ̃wo, kple ame bubuwo kpakple Yehowa. Biblia ɖee fia be wobia tso mí Kristotɔwo si be míalɔ̃ faa atsɔ ame bubuwo ƒe vodadawo ake wo, ne wodaa vo ɖe mía ŋu enuenu gɔ̃ hã. Yesu wɔ kpɔɖeŋu aɖe ku ɖe kluvi aɖe si nyi fe gbogbo aɖe le eƒe aƒetɔ ŋu la ŋu, eye kpɔɖeŋu sia kpe ɖe mía ŋu míekpɔ nu si tae wòle vevie be míatsɔ ake ame bubuwo.\n4 Kluvi la nyi dɔwɔŋkeke miliɔn 60 ƒe fetu le eƒe aƒetɔ si; ke hã eƒe aƒetɔ tsɔe kee. Esia megbe la, kluvi la do go eye wòkpɔ ehati kluvi aɖe si nyi fe si ƒe home nye ŋkeke 100 ƒe dɔwɔfetu le esi. Fenyila la ɖe kuku nɛ be wòaxɔ dzigbɔɖi na ye, gake kluvi si wotsɔ fe gbogbo aɖe ke la na wode ehati kluvia gaxɔ me. Eƒe nuwɔna sia ve dɔme na woƒe aƒetɔa eye wòbiae be: “Ðe mele be . . . nàkpɔ nublanui na hawòti kluvi abe ale si nye hã mekpɔ nublanui na wòe ene oa?” Eye “esi eƒe nuwɔnaa na aƒetɔa do dɔmedzoe la, [etsɔ kluvi makpɔnublanuia] de asi na gaxɔdzikpɔlawo, va se ɖe esime wòaxe fe siwo katã wònyi la hafi.”—Mat. 18:21-34.\nNufiame vevi kae le Yesu ƒe kpɔɖeŋu sia me?\n5 Nu kae Yesu di be míasrɔ̃ tso kpɔɖeŋu sia me? Eƒo nya ta be: “Nenema kee Fofonye si le dziƒowo la hã awɔ nu kpli mi ne mia dome ame sia ame metsɔna kea nɔvia tso dzi me o.” (Mat. 18:35) Yesu ƒe nufiamea me kɔ. Míenye ame madeblibowo eye míewɔa nu vɔ̃ zi geɖe. Mate ŋu anya wɔ be míaɖo Yehowa ƒe dzidzenuwo gbɔ bliboe o. Ke hã elɔ̃na faa be yeatsɔ míaƒe nu vɔ̃wo ake mí keŋkeŋ, abe ale si wotutua nuŋɔŋlɔ ɖa keŋkeŋ le nuŋlɔkpe dzi ene. Eya ta ele be ame sia ame si di be yeanye Yehowa xɔlɔ̃ la natsɔ ehavi amegbetɔwo ƒe vodadawo ake wo. Abe ale si Yesu hã gblɔe le Todzimawunyaa me ene la, “Ne mietsɔa amewo ƒe vodadawo kea wo la, mia Fofo si le dziƒo hã atsɔ ake mi; gake ne mietsɔa amewo ƒe vodadawo kea wo o la, mia Fofo hã matsɔ miaƒe vodadawo ake mi o.”—Mat. 6:14, 15.\n6. Nu ka tae mele bɔbɔe ɣesiaɣi be míatsɔ ake o?\n6 Ðewohĩ àgblɔ be: ‘Nya mawo nya se ya; gake egbɔgblɔ le bɔbɔe, ke edziwɔwɔ sesẽna.’ Nu si tae nye be, zi geɖe la, ne ame aɖe wɔ nu madzɔmadzɔ ɖe mía ŋu la, evea mí kaɖikaɖi. Le kpɔɖeŋu me, míate ŋu ado dziku alo ase le mía ɖokui me be womewɔ nuteƒe na mí o. Ðewohĩ míate ŋu ase le mía ɖokui me be ehiã be míakpɔ egbɔ be wohe to na amea alo míaɖo nu si wòwɔ ɖe mía ŋu la teƒe nɛ. Le nyateƒe me la, ame aɖewo susui be yewomate ŋu atsɔ ake vodalaa gbeɖe o. Ne èse le ɖokuiwò me nenema la, nu kae nàwɔ be nàte ŋu atsɔ anɔ ame bubuwo kem faa abe ale si Yehowa bia tso mía si ene?\nDZRO ÐOKUIWÒ ME KPƆ\n7, 8. Ne ame bubuwo ƒe nuwɔwɔ ameŋumabumabutɔe do dziku na wò la, nu kae ate ŋu akpe ɖe ŋuwò nàtsɔe ake wo?\n7 Ne woda vo le mía ŋu alo míesusu be wowɔ nu madzɔmadzɔ ɖe mía ŋu la, evea mí ŋutɔ. De ŋugble le ale si ɖekakpui aɖe si ŋu woƒo nu tsoe le numekuku aɖe si wowɔ tso dzikudodo ŋu me la wɔ nui ŋu kpɔ; egblɔ be: ‘Gbe ɖeka, esi medo dziku helĩhelĩ la, medo go le aƒe me heta nu be nyemagatrɔ agbɔ gbeɖe o. Dzomeŋɔli ƒe ŋkeke dzeani aɖe dzi ye, eye nye ɖeɖe mezɔ to afɔmɔ aɖe si le nuto dzeani aɖe me, eye vivivi la, ale si teƒea fa miɔɔ, ɖoɖoe zi toŋtoŋ eye wònya kpɔ la fa akɔ nam, eye gaƒoƒo aɖewo megbe la, metrɔ yi aƒea me eye wòte ɖe dzinye be medo dziku nenema gbegbe.’ Abe ale si kpɔɖeŋu sia ɖee fia ene la, ne èɖe mɔ ɣeyiɣi aɖe va yi be wò dzi nadze eme eye nètsɔ nukpɔsusu nyuitɔ bu nuwo ŋu la, ate ŋu akpe ɖe ŋuwò nàƒo asa na nuwɔwɔ le mɔ si ava ve wò emegbe la nu.—Ps. 4:5; Lod. 14:29; Yak. 1:19, 20.\n8 Gake nu kae nàwɔ ne dziku gakpɔtɔ le mewò kokoko togbɔ be èna ɣeyiɣi geɖe va yi be wò dzi nafa gɔ̃ hã? Dze agbagba nànya nu si tae dzi le kuwòm ɖo. Ðe wòanye be esi wowɔ nu madzɔmadzɔ ɖe ŋuwò alo wɔ nu ɖe ŋuwò ameŋumabumabutɔe taea? Alo ɖe wòanye be esi nèse le ɖokuiwò me be ɖe amea ɖoe koŋ be yeawɔ nu wòave wò taea? Ðe eƒe nuwɔnaa vɔ̃ɖi nenema gbegbea? Susu si tae dzi le kuwòm ɖo la me dzodzro kple egɔmesese ana nàde dzesi Ŋɔŋlɔawo me gɔmeɖose siwo akpe ɖe ŋuwò nàɖu wò dzikudodoa dzi. Ekema àte ŋu awɔ nu le mɔ si dzea Yehowa ŋu la nu. (Mixlẽ Lododowo 15:28; 17:27.) Nuwo ŋu bubu alea ate ŋu akpe ɖe ŋuwò nàkpɔ nɔnɔmeawo abe ale si tututu wole ene eye àlɔ̃ faa atsɔ ake. Ne èwɔ nu le mɔ sia nu la, togbɔ be esesẽ hã la, àɖe mɔ be Mawu ƒe Nya la nàdzro “[wò] dzimesusuwo kple tameɖoɖowo” me kpɔ eye akpe ɖe ŋuwò be nàsrɔ̃ Yehowa ƒe tsɔtsɔke.—Heb. 4:12.\nÐE WÒLE BE WÒAVE WÒ ÐIKAA?\n9, 10. (a) Ne ewɔ na wò be ame aɖe dze agɔ le dziwò la, nu kae nàte ŋu awɔ? (b) Ne mèdoa dziku kabakaba o eye nèlɔ̃na faa tsɔna kea ame bubuwo la, aleke nàse le ɖokuiwò me?\n9 Agbemenudzɔdzɔ geɖe tea ŋu doa dziku na ame. Le kpɔɖeŋu me, tsɔe be esi nèle ʋu kum la, esusɔ vie ʋukula bubu aɖe tsɔ eƒe ʋu va kpe ŋgo kple wò ʋua. Aleke nàwɔ nui? Ðikeke mele eme o be, èxlẽ nu tso nudzɔdzɔ aɖe si me ʋukula aɖe do dziku helĩhelĩ eye wòwɔ anyra ɖe ʋukula bubu aɖe ŋu le mɔ dzi ŋu kpɔ. Gake kakaɖedzitɔe la, mí Kristotɔwo ya míadi be míawɔ nu sia tɔgbi o.\n10 Ðe manyo wu kura be nàtsɔ ɣeyiɣi vi aɖe ade ŋugble le nudzɔdzɔa ŋu oa? Anya nɔ eme be wò hã èwɔ vodada aɖe; ɖewohĩ nane he wò susu esi nèle ʋua kum. Alo ɖewohĩ kuxi aɖe anya nɔ fu ɖem na ʋukula kemɛa ƒe ʋua. Susu vevi si le kpɔɖeŋu sia mee nye be, míate ŋu aɖe dziku, dziɖeleameƒo kple seselelãme manyomanyo bubuwo dzi kpɔtɔ ne míedze agbagba be míase nu si tae nua dzɔ ɖo gɔme, ne míelɔ̃ ɖe edzi be anɔ eme be míenya nu siwo katã gbɔe vodadaa tso o, eye míelɔ̃ faa tsɔ ke. Nyagblɔla 7:9 gblɔ be: “Wò gbɔgbɔ megayɔ ɖe dzikudodo ŋu o, elabena bometsilawo ƒe akɔtae dziku nɔna.” Mele be míanɔ dziku dom kabakaba o. Zi geɖe la, míetea ŋu susuna be, ɖe amewo ɖoe koŋ be yewoawɔ nu wòave mí; gake menye nenemae nyaa le o, ke boŋ woƒe blibomademade gbɔe wòtso alo ɖewohĩ míawoe mese nu si dzɔ la gɔme nyuie o. Dze agbagba nàɖo ŋku edzi be anɔ eme be mènya nyateƒenya ɖe sia ɖe le nu si ame aɖe wɔ alo nya si wògblɔ ŋu o. Eya ta lɔ̃ faa nàtsɔ ake amea le lɔlɔ̃ ta. Àkpɔ dzidzɔ geɖe wu ne èwɔe alea.—Mixlẽ 1 Petro 4:8.\n‘MIAƑE ŊUTIFAFA NEGBUGBƆ VA MIA DZI’\n11. Aleke kee amewo ɖawɔ nu ɖe mía ŋu le gbeadzi o, aleke wòle be mí Fiaɖuƒegbeƒãɖelawo míase le mía ɖokui me?\n11 Ne èle gbeadzi eye ame aɖe wɔ nu ɖe ŋuwò ameŋumabumabutɔe la, aleke nàte ŋu aɖu ɖokuiwò dzi? Esime Yesu dɔ gbeƒãɖela 70 ɖo ɖe gbeadzi la, egblɔ na wo be woabia ŋutifafa na aƒe ɖe sia ɖe si me woage ɖo. Yesu gblɔ be: “Ne ŋutifafalɔ̃la aɖe le afi ma la, miaƒe ŋutifafa anɔ edzi. Gake ne ɖeke meli o la, ekema agbugbɔ ava [mia dzi].” (Luka 10:1, 5, 6) Ne amewo xɔ mí nyuie le gbeadzi la, míekpɔa dzidzɔ, elabena míenyae be gbedeasi si míetsɔ yi na wo la aɖe vi na wo. Gake ɣeaɖewoɣi la, amewo menyea ŋutifafamewo o. Nu kae wòle be míawɔ azɔ? Yesu gblɔ be ŋutifafa si míebia na aƒea me tɔwo la nagbugbɔ ava mía dzi. Nu ka kee ɖadzɔ o, ele be ŋutifafa nanɔ míaƒe dziwo me ne míedo go le aƒe ɖe sia ɖe me, aleke kee ameawo ɖawɔ nu ɖe mía ŋui o. Gake ne amewo do dziku na mí eye míawo hã míeƒo nu na wo dzikutɔe la, afia be míete ŋu na míaƒe ŋutifafa la gbugbɔ va mía dzi o.\n12. Le Paulo ƒe nya siwo dze le Efesotɔwo 4:31, 32 nu la, aleke wòle be míawɔ nui?\n12 Dze agbagba nànye ŋutifafame le nɔnɔme ɖe sia ɖe me, menye le Kristotɔwo ƒe subɔsubɔdɔa me ɖeɖe ko o. Míate ŋu alɔ̃ faa atsɔ ame bubuwo ƒe vodadawo ake wo, gake esia mefia be ele be míalɔ̃ ɖe woƒe nɔnɔme gbegblẽa dzi alo míawɔ abe ɖe woƒe nɔnɔmea medoa vevesese na ame bubuwo o ene o. Gake nu si tsɔtsɔke fia ye nye be nàɖe dziku ɖe sia ɖe kple vevesese si ame aɖe ƒe nuwɔna do na wò la ɖa le dɔme eye wò ŋutifafa nakpɔtɔ anɔ dziwò. Gake ame aɖewo yia edzi nɔa nu manyomanyo siwo amewo wɔ ɖe wo ŋu la ŋu bum eye esia wɔnɛ be womekpɔa ŋutifafa o. Mègaɖe mɔ dziku naɖu dziwò o. Ðo ŋku edzi be, ne èlé dziku ɖe dɔme la, màte ŋu akpɔ dzidzɔ o. Eya ta lɔ̃ nàtsɔ ake faa.—Mixlẽ Efesotɔwo 4:31, 32.\nWƆ NU LE MƆ SI DZEA YEHOWA ŊU LA NU\n13. (a) Gɔmesese ka nue Kristotɔ ‘alɔ dzoka xɔxɔwo’ akɔ ɖe eƒe futɔ ƒe ta dzi le? (b) Ne wodo dziku na mí eye míeɖo nya ŋu tufafatɔe la, nu kae ate ŋu ado tso eme?\n13 Ɣeaɖewoɣi la, àte ŋu ase le ɖokuiwò me be yeate ŋu akpe ɖe ame aɖe si wɔ nu madzɔmadzɔ ɖe ye ŋu la ŋu wòakpɔ ŋudzedze ɖe Kristotɔwo ƒe dzidzenuwo ŋu. Apostolo Paulo ŋlɔ bena: “‘Ne dɔ le wò futɔ wum la, na nui wòaɖu; ne tsikɔ le ewum la, na nanee wòano; elabena ne èwɔ esia la, àlɔ dzoka xɔxɔwo akɔ ɖe eƒe ta dzi.’ Mègaɖe mɔ nu vɔ̃ɖi naɖu dziwò o, ke boŋ yi edzi nàtsɔ nu nyui anɔ nu vɔ̃ɖi dzi ɖum.” (Rom. 12:20, 21) Ne amewo do dziku na wò gake èyi edzi wɔ nu ɖe wo ŋu bubutɔe la, woate ŋu atrɔ woƒe nɔnɔme eye woate ŋu awɔ nu ɖe ŋuwò dɔmenyotɔe gɔ̃ hã. Ne èsea nu gɔme na amea hesea veve ɖe enu, eye nèkpɔa nublanui gɔ̃ hã nɛ la, ɖewohĩ àte ŋu akpe ɖe eŋu wòadi be yeasrɔ̃ Biblia. Aleke kee nɔnɔmea ɖale o, nyaŋuɖoɖo fafɛ naa mɔnukpɔkpɔ amea be wòade ŋugble le wò nɔnɔme nyuiwo ŋu.—1 Pet. 2:12; 3:16.\n14. Aleke kee ame aɖe wɔ nu madzɔmadzɔ ɖe ŋuwòe o, nu ka tae mele be nàlé amea ɖe dɔme o?\n14 Masɔ be míade ha kple ame aɖewo o. Ame siawo dometɔ aɖewoe nye ame siwo nye hamea me tɔwo tsã gake wowɔ nu vɔ̃ gã aɖe hegbe dzimetɔtrɔ, eye woɖe wo le haa me. Ne nu vɔ̃ gã si ame sia tɔgbi wɔ la gblẽ nu le ŋuwò la, ate ŋu asesẽ ŋutɔ be nàtsɔe akee ne etrɔ dzi me gɔ̃ hã, le esi wònye be seselelãmebiwo xɔa ɣeyiɣi geɖe hafi kuna ta. Le nɔnɔme sia tɔgbi me la, ahiã be nànɔ gbe dom ɖa na Yehowa be wòakpe ɖe ŋuwò nàlɔ̃ faa atsɔ ake nu gbegblẽ wɔla si trɔ dzi me la. Esia le vevie, elabena màte ŋu anya ame bubu aɖe ƒe susu alo ale si wòle sesem le eɖokui me gbeɖe o. Gake Yehowa ya nyae. Enyaa ame ƒe seselelãme ememetɔwo, eye wògbɔa dzi ɖi na nu gbegblẽ wɔlawo. (Ps. 7:10; Lod. 17:3) Esia tae Ŋɔŋlɔawo gblɔ be: “Migatsɔ vɔ̃ ɖo vɔ̃ teƒe na ame aɖeke o. Miwɔ nu siwo amewo katã akpɔ be wonyo la. Ne anya wɔ, eye wòanye nu si atso mia gbɔ la, minɔ anyi kple amewo katã le ŋutifafa me. Lɔlɔ̃tɔwo, migabia hlɔ̃ na mia ɖokuiwo o, ke miɖe mɔ na dziku la boŋ; elabena woŋlɔ ɖi be: ‘Tɔnyee nye hlɔ̃biabia, maɖo eteƒe, Yehowa ye gblɔe.’” (Rom. 12:17-19) Míate ŋu anya nu siwo katã le nyanya na Yehowa o, eye Biblia gblɔ na mí be míagadrɔ̃ ʋɔnu amewo o. (Mat. 7:1, 2) Gake kakaɖedzi ate ŋu anɔ asiwò be Mawu adrɔ̃ ʋɔnu dzɔdzɔe.\n15. Nu kae akpe ɖe mía ŋu míadzudzɔ dzikudodo ɖe ame aɖe si wɔ nu vɔ̃ɖi ɖe mía ŋu la ŋu?\n15 Ne èse le ɖokuiwò me be ame aɖe wɔ nu madzɔmadzɔ aɖe ɖe ye ŋu alo èkpɔe be esesẽ na ye be yeatsɔ nu vɔ̃ wɔla trɔdzime aɖe ƒe nu vɔ̃wo akee la, anyo be nàɖo ŋku edzi be agɔdzelaa hã le avu wɔm kple nɔnɔme sesẽ aɖe. Eyae nye be eya hã le fu kpem le blibomademade si ƒe dome wònyi la me tsonuwo si me. (Rom. 3:23) Yehowa sea veve ɖe amegbetɔ madeblibowo katã nu. Eya ta esɔ be nàdo gbe ɖa ɖe ame si dze agɔ le dziwò la ta. Ne míedoa gbe ɖa ɖe ame aɖe ta la, manya wɔ be míayi edzi aganɔ dziku dom ɖe eŋu o. Yesu na eme kɔ ƒãa be mele be míalé ame siwo wɔ nu vɔ̃ɖi ɖe mía ŋu gɔ̃ hã ɖe dɔme o. Egblɔ be: “Miyi edzi mialɔ̃ miaƒe futɔwo, eye mianɔ gbe dom ɖa ɖe ame siwo tia mia yome la ta.”—Mat. 5:44.\n16, 17. Aleke wòle be nàwɔ nui ne Kristotɔ hamemetsitsiwo tso nya me be nu vɔ̃ wɔla aɖe trɔ dzi me, eye nu ka tae?\n16 Yehowa de dɔ asi na Kristotɔ hamemetsitsiwo be woakpɔ nu gbegblẽ wɔwɔ ƒe nyawo gbɔ le hamea me. Nɔviŋutsu siawo mate ŋu ase nu sia nu gɔme le nya aɖe ŋu abe Mawu ene o, gake woƒe taɖodzinue nye be yewoawɔ nyametsotso siwo wɔ ɖeka kple mɔfiame siwo le Mawu ƒe Nya la me le gbɔgbɔ kɔkɔea ƒe mɔfiafia te. Esia ta ne wodo gbe ɖa bia Yehowa ƒe kpekpeɖeŋu hafi wɔ nyametsotso le nya siawo me la, míate ŋu aka ɖe edzi be woƒe nyametsotsoa wɔ ɖeka kple Yehowa ƒe nukpɔsusu.—Mat. 18:18.\nWobia tso mí Kristotɔwo si be míalɔ̃ faa atsɔ ake\n17 Nɔnɔme sia tɔgbi mee wòhiã be míawɔ nuteƒe le. Ne wodrɔ̃ ʋɔnu ame aɖe hetso nya me be etrɔ dzi me la, ɖe àlɔ̃ atsɔ ake amea ahaɖee afiae be nèlɔ̃ea? (2 Kor. 2:5-8) Esia manɔ bɔbɔe ya o, vevietɔ ne nu vɔ̃ si wòwɔ la gblẽ nu le wò ŋutɔ alo wò ƒometɔ aɖe ŋu. Gake ne èka ɖe Yehowa dzi eye èka ɖe ale si wòkpɔa nyawo gbɔ le hamea me dzi la, àwɔ nu le nunya me. Àɖee afia be ètsɔna kena faa vavã.—Lod. 3:5, 6.\n18. Ne ètsɔ kena faa la, aleke wòate ŋu aɖe vi na wòe?\n18 Susuŋutinunyala bibiwo kpɔe be viɖe geɖe dona tso lɔlɔ̃ faa atsɔ ake me. Enaa míenɔa lãmesẽ me, elabena míeɖea dziku ɖa le dɔme hedzudzɔa blanuiléle, eye enaa míenɔa ƒomedodo nyui me kple ame bubuwo. Gake ne míelɔ̃na faa tsɔna kena o la, ate ŋu ana míadze dɔ, nu ate ɖe mía dzi, míanɔ ƒomedodo nyui me kple ame bubuwo o, eye asesẽ be míaɖo dze kpli wo. Viɖe gãtɔ kekeake si ado tso eme ne míelɔ̃ faa tsɔ ke ye nye be míanɔ ƒomedodo nyui me kple Yehowa, mía Fofo si le dziƒo la.—Mixlẽ Kolosetɔwo 3:12-14.


Egbɔkpɔnu Vavãtɔ—Afikae Wòatso?\nEDZE abe nuvlowɔwɔ va zu amegbetɔƒome si li egbea ƒe akpa aɖe si maɖe ɖa gbeɖegbeɖe o ene. Togbɔ be hadomedɔwɔlawo, sedzikpɔdɔwɔlawo, kple nuvlowɔlaɖɔɖolawo le agbagba geɖe dzem le nɔnɔmea ŋu hã la, afɔkuteƒe manyanɔ ko zumee xexeame va le gbawotsyogbe. Ðe egbɔkpɔnu aɖe lia?\nBiblia ɖee fia be tɔtrɔ gã aɖe gbɔna. Tɔtrɔ sia mava to amegbetɔ dziɖuɖuwo ƒe agbagbadzedzewo dzi o. Taɖodzinu kɔkɔ kawoe ɖale amegbetɔ dziɖulawo si o, ŋutete mele wo ŋu woakpɔ kuxia gbɔ o. Ŋusẽ kple dɔwɔnu si woatsɔ aɖe nusi gbɔ nuvlowɔwɔ tsona ɖa alo aɖo nuɖoanyi si me dedienɔnɔ anɔ ɖaa anyi la mele wo si kura o.\nMía Wɔlae ahe tɔtrɔ si ŋu Biblia ƒo nu tsoe la vɛ. Esi wònye xexeame Wɔla ta la, ŋusẽ kple gome le esi be wòawɔ nusi amegbetɔwo mate ŋu awɔ o. Biblia ɖɔe be enye ‘amesi na amegãwo zu nu maɖinu, eye anyigba dzi ʋɔnudrɔ̃lawo zu tofloko, ŋusẽ geɖe kple alɔkame sesẽ le esi.’ (Yesaya 40:23-26) Tɔtrɔ kawo ƒe ŋugbee Mawu do, eye xexeme si nyo wu ŋuti mɔkpɔkpɔ vavã kawoe esiawo na mí?\nPsalmo 37:10 na míenya be Mawu do ŋugbe be: “Ekpɔtɔ vie ko ame vɔ̃ɖi la maganɔ anyi o, eye ne èɖe ŋku ɖe [ame vɔ̃ɖi teƒe] la, màgakpɔe o.” Mawu ɖoe be yeaɖe ame vɔ̃ɖi siwo medi kura be yewoawɔ tɔtrɔ aɖeke kura o la ɖa. Gake menye amewo katã tsrɔ̃ gee wòala o. Hakpala la gblɔ le amesiwo lɔ̃ be yewoatrɔ azu ame fafawo, ɖokuibɔbɔlawo, kple ŋutifafamewo ŋu be: “Kpɔ mɔ na Yehowa, eye nalé ŋku ɖe eƒe mɔwo ŋu, ekema ado wò ɖe dzi, ne nanyi anyigba la dome, eye ne woatsrɔ̃ ame vɔ̃ɖiwo la, àkpɔ eteƒe.” Ne woɖe ame vɔ̃ɖiwo ɖa la, amesiwo asusɔ anɔ ‘ŋutifafa geɖe’ me—le xexe si me nuvlowɔwɔ ƒomevi aɖeke manɔ o me.—Psalmo 37:11, 34.\nSusu Kple Dzi ƒe Tɔtrɔwɔwɔ Hiã\nBe woakpɔ nuvlowɔwɔ ƒe kuxia gbɔ tegbetegbe la, ame vɔ̃ɖiwo tsɔtsrɔ̃ ahakpɔ ame nyuiwo ta ɖeɖe mesɔ gbɔ o. Zi geɖe la, hehe manyomanyo nana amewo ƒe dzi kple susu gbɔe nuvlowɔwɔ tsona. Ke hã, afisiae Mawu ƒe dziɖuɖu awɔ nu wòade ŋgɔ wu amegbetɔwo tɔ le. Woafia nu amewo atsɔ ana hehe wo bena woalɔ̃ nudzɔdzɔewɔwɔ. Yesaya 54:13 gblɔ be: “Viwòwo katã anye Yehowa ƒe nusrɔ̃viwo, eye viwòwo ƒe ŋutifafa asɔ gbɔ.”\nHehexɔxɔ sia me tsonuwo ado dzidzɔ na ame ale gbegbe! Biblia ƒo nu tso tɔtrɔ siwo amesiwo wɔa nu abe lãwo ene tsã la awɔ ŋu le kpɔɖeŋunyagbɔgblɔ me. Egblɔ be: “Amegãxi anɔ alẽvi gbɔ, lãkle atsyɔ akɔ ɖe gbɔ̃vi gbɔ, nyivi, dzata kple nyi dami woanɔ wo nɔewo gbɔ.” Nukatae? “Elabena sidzedze Yehowa xɔ anyigba la dzi, abe alesi tsi yɔ atsiaƒu me ene.” (Yesaya 11:6, 9) Gake mehiã be mia kple wò ƒomea mialala anɔ mɔ kpɔm na tɔtrɔ siawo ƒe vava le etsɔme o. Nukatae?\nAte Ŋu Aɖe Vi na Wò Fifia Gɔ̃ Hã\nAmewo li siwo le tɔtrɔ siwo hiã hena xexe aɖe si me nuvlowɔwɔ manɔ o me nɔnɔ wɔm fifia. Wole amenyenye yeye aɖe dom xoxo, si nye amenyenye si ƒomevi Mawu di tso amesiwo anɔ eƒe xexe yeyea me la si. (Petro II, 3:13) Wowɔa esia to Biblia ƒe gɔmeɖosewo ŋudɔwɔwɔ le woƒe agbenɔnɔ me me. Se alesi Biblia ɖɔ amenyenye dodzidzɔname siae ɖa ko: “Mina woawɔ mi yeye le miaƒe tamesusu ƒe gbɔgbɔ la me, eye mido ame yeye, si wowɔ le Mawu ƒe nɔnɔme nu la, le nyateƒe la ƒe dzɔdzɔenyenye kple kɔkɔenyenye la me.”—Efesotɔwo 4:23, 24.\nKolosetɔwo 3:12-14 hã ɖɔ nɔnɔme nyui si dzianukwaretɔ geɖewo le tutum ɖo fifia. Egblɔ be: “Esi mienye Mawu ƒe ame tiatiawo kple ame kɔkɔewo kpakple lɔlɔ̃viwo ŋuti la, mido dɔmetɔtrɔ kple nublanuikpɔkpɔ, dɔmekɔkɔ, ɖokuibɔbɔɖeanyi, dɔmefafa, dzigbɔgbɔ blewu, eye mihe adodo kple mia nɔewo, eye mitsɔ ke mia nɔewo, ne nya aɖe le ame aɖe si ɖe ame aɖe ŋuti la, alesi [Yehowa, NW] hã tsɔ ke mii la, miawo hã miwɔ nenema ke! Ke hekpe ɖe nusiawo katã ŋuti la mido lɔlɔ̃, si nye blibonyenye la ƒe nublanu.”\nÀdi be woakpe ɖe ye ŋu yeado Kristotɔwo ƒe amenyenye yeye laa? Yehowa Ðasefowo le kpekpem ɖe ame miliɔn geɖe ŋu wole esia wɔm xoxo le xexeame godoo. Le kpekpe siwo wowɔna edziedzi le Fiaɖuƒe Akpatawo, kple takpekpewo me la, amesiwo nye nuvlowɔla sẽŋutawo gɔ̃ hã va srɔ̃ alesi woado ŋutifafa ƒe amenyenye lae. * Ne àdi be yeakpɔ viɖe tso Biblia-sɔsrɔ̃ ƒe ɖoɖo nyui sia me la, ekema mègahe ɖe megbe kura le magazine sia talawo didi me o. Anye dzidzɔ na wo be yewoakpe ɖe ŋuwò nànɔ amesiwo le dzadzram ɖo fifia be yewoava nɔ Mawu ƒe xexe yeye si me nuvlowɔwɔ manɔ o me la dome.\n^ mm. 12 Kpɔ eƒe kpɔɖeŋuwo le Nyɔ!, May 8, 2001, axa 8-10 me.\n[Nɔnɔmetata siwo le axa 10]\nAme miliɔn geɖe le hehe xɔm hena agbenɔnɔ le xexe aɖe si me nuvlowɔwɔ manɔ o me\nƉoe Ɖe Amewo Ɖoe Ɖe Amewo Egbɔkpɔnu Vavãtɔ—Afikae Wòatso?\ng03 7/8 axa 10-11


Yeremia 37 - Holy Bible [Ewe Bible 1913] - (Yer 37)\nEye Zedekiya, Yosiya vi, zu fia ɖe Xonya, Yoyakim vi teƒe; elabena Babel-fia Nebukadnezar tsɔe ɖo fia ɖe Yuda-nyigba dzii.\nKe eya kple eƒe dɔlawo kple anyigba dzi dukɔ la meɖo to Yehowa ƒe nya, si wògblɔ to nyagblɔɖila Yeremya dzi la o.\nEye fia Zedekiya ɖɔ Yuxal, Selemya vi, kple nunɔla Zefanya, Maaseya vi, ɖo ɖe nyagblɔɖila Yeremya, ne woagblɔ nɛ bena: Ɖe kuku na Yehowa, mia Mawu, ɖe mía ta!\nYeremya dona yia dukɔ la dome gagbɔna, elabena womedee gaxɔ me o.\nKe esi Farao ƒe aʋakɔ ho tso Egipte, eye Kaldeatɔ, siwo ɖe to ɖe Yerusalem la, se wo ŋkɔ la, wotu dzo le Yerusalem ŋu.\nTete Yehowa ƒe gbe va na nyagblɔɖila Yeremya bena:\nAle Yehowa, Israel ƒe Mawu la, gblɔ esi: Miɖagblɔ na Yuda-fia, si dɔ mi ɖe gbɔnye be, miabia gbem ase la bena: Kpɔ ɖa, Farao ƒe aʋakɔ, si ho, be yeaxɔ na mi la, agagbugbɔ ayi wo de Egipte,\neye Kaldeatɔwo agbugbɔ ava wɔ aʋa kple du sia, woaxɔe, eye woatɔ dzoe.\nYehowa be: Migano mia ɖokui ɖum anɔ gbɔgblɔm be: Kaldeatɔwo adzo le mía ŋu kokoko o; elabena womelé tutu ge adzo o.\nElabena ne miasi Kaldeatɔwo ƒe aʋakɔ blibo, si le aʋa wɔm kpli mi la, eye abixɔlawo ko akpɔtɔ ɖe wo dome hã la, wo dome amesiame atso le eƒe agbadɔ me ato dzo du sia.\nEye wòva me be, esime Kaldeatɔwo ƒe aʋakɔ dzo le Yerusalem ŋu le Farao ƒe aʋakɔa ta la,\nYeremya do tso Yerusalem, be yeayi Benyamin-nyigba dzi, ne yeaxɔ yeƒe gome ɖe yeƒe dukɔ dome.\nEye esi wòɖo Benyamin-gbo nu la, Xananya vi Selemya ƒe vi Yiriya, amesi nye dzɔlawo ƒe amegã la, le afima, eye wòlé nyagblɔɖila Yeremya gblɔ bena: Kaldeatɔwo dzi nèbe, yeayi.\nYeremya ɖo ŋu be: Aʋatsoe, nyemebe, mayi Kaldeatɔwo dzi o! Ke Yiriya medo toe o, eye wòlé Yeremya hekplɔe yi amegãwo gbɔe.\nTete amegãwo do dɔmedzoe ɖe Yeremya ŋu, eye woƒoe hetsɔe de gaxɔ me ɖe agbalẽŋlɔla, Yonatan ƒe xɔ, si wotsɔ wɔ gaxɔe la me.\nAle Yeremya va gaxɔ, si nye domexɔ la me, eye Yeremya tsi afima ŋkeke geɖe.\nEye fia Zedekiya dɔ ame woɖakplɔe vɛ, eye fia la biae le adza me le eƒe me gblɔ bena: Yehowa ƒe gbea ɖe lia? Yeremya ɖo ŋu be: Ẽ! Eye wògblɔ bena: Wole tsɔ wò ge ade asi na Babel-fia!\nEye Yeremya gblɔ na fia Zedekiya bena: Nuvɔ̃ ka mewo ɖe mia kple wò dɔlawo kple dukɔ sia ŋu, hafi mietsɔm ɖe ga me?\nEye afika miaƒe nyagblɔɖila, siwo gblɔ nya ɖi na mi bena, Babel-fia mava ƒo ɖe mia kple anyigba sia dzi o la le?\nAzɔ nye aƒetɔ fia nesee, metsɔ kokoƒoƒo baba ɖokuinye ɖe anyi le ŋkuwò me be, megagbugbɔm yi agbalẽŋlɔla Yonatan ƒe xa me, ne maku ɖe afima o.\nTete fia Zedekiya de se be, woadzɔ Yeremya ŋu le dzɔlawo ƒe xɔxɔnu, eye wotsɔa abolo ɖeka nɛ gbesiagbe tso aboloƒolawo ƒe ablɔ me, vaseɖe esime woɖu abolowo katã wòvɔ le dua me. Eye Yeremya tsi dzɔlawo ƒe xɔxɔnu.


“Fia Wò Lɔlɔ̃num Mawɔ” | Nufiame\nGBE BUBU Afrikaans Albanian Amharic Arabic Armenian Bicol Cebuano China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Danish Dutch Estonian Eŋlisi Eʋegbe Finnish Franse Georgian German Greek Greenlandic Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Kwanyama Latvian Lithuanian Malagasy Malay Ndebele Ndonga Norwegian Oromo Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Setswana Shona Slovak Slovenian Spanish Swati Swedish Tagalog Thai Tsonga Turkish Twi Ukrainian Venda Vietnamese Waray-Waray Xhosa Zulu\n“Fia wò lɔlɔ̃num mawɔ, elabena nye Mawu nènye.”—PS. 143:10.\nDavid ƒe agbemenudzɔdzɔ kawoe ɖee fia be ebua nuwo ŋu abe ale si Yehowa bua woe ene?\nNu kae kpe ɖe David ŋu wòde dzesi nu si nye Mawu ƒe lɔlɔ̃nu?\nNu kae akpe ɖe mía ŋu be míayi edzi awɔ nu si dzea Yehowa ŋu?\n1, 2. Aleke nu si nye Mawu ƒe lɔlɔ̃nu ŋu bubu le míaƒe nyametsotsowo wɔwɔ me ate ŋu aɖe vi na mí, eye nu kae míate ŋu asrɔ̃ tso Fia David gbɔ le esia ŋu?\nTSƆE be èle afɔmɔ aɖe dzi zɔm to tonutowo me. Eye èva ɖo mɔ dzeeve aɖe nu. Wo dometɔ kae nàtsɔ? Ðewohĩ àlia agakpe kɔkɔ aɖe dzi ahakpɔ afi si wo dometɔ ɖe sia ɖe ɖo tae. Míate ŋu awɔ nufiame si le kpɔɖeŋu sia me ŋu dɔ le nyametsotso veviwo wɔwɔ me. Ne míekpɔa nuwo le Wɔla la ƒe nukpɔsusu si kɔ boo wu mía tɔ nu la, akpe ɖe mía ŋu be míazɔ le mɔ si dzea Yehowa ŋu la nu.—Yes. 30:21.\n2 Le blema Israel Fia David ƒe agbenɔɣi ƒe akpa gãtɔ me la, ebu nuwo ŋu abe ale si Mawu bua woe ene. David to esia me kpɔ egbɔ be yewɔ Mawu ƒe lɔlɔ̃nu. Enye ame aɖe si ƒe dzi ku ɖe Yehowa Mawu ŋu bliboe. Nyati sia akpe ɖe mía ŋu míasrɔ̃ nu tso nu siwo David wɔ le nɔnɔme sesẽwo me la me.—1 Fia. 11:4.\nDAVID DE BUBU GÃ AÐE YEHOWA ƑE ŊKƆ ŊU\n3, 4. (a) Nu kae ʋã David wòwɔ aʋa kple Goliat? (b) Aleke David bu Mawu ƒe ŋkɔ lae?\n3 De ŋugble le ɣeyiɣi si me David dze ŋgɔ Filistitɔwo ƒe ame sesẽtɔ kekeake si ŋkɔe nye Goliat la ŋu kpɔ. Nu kae ʋã David wòdi be yeakpe kple ame dzɔtsu ma si kɔ abe meta 3 ene eye wòbla aʋakpa la? (1 Sam. 17:4) Ðe wòanye be esi David nye dzinɔameƒotɔ ta yea? Alo eƒe Mawu dzi xɔse ye ʋãea? Nɔnɔme eve siawo siaa wɔ akpa vevi aɖe le eƒe kalẽwɔwɔa me. Ke hã bubu si David dea Yehowa ŋu kple bubu si wòdea eƒe ŋkɔ gã la ŋu koŋ ye ʋãe wòwɔ aʋa kple ame kɔkɔ dzɔtsu ma. Dzi ku David wòbia be: “Ame ka enye Filistitɔ bolotɔ sia, be wòanɔ alɔme ɖem le Mawu gbagbe la ƒe aʋalɔgoawo ŋu?”—1 Sam. 17:26.\n4 Esi David ɖekakpuivi la kpe kple Goliat la, egblɔ nɛ be: “Wòa ètsɔ yi, tunuhlo kple akplɔ gbɔna gbɔnyee; ke nye la megbɔna gbɔwò le Yehowa Zebaot, Israel ƒe aʋalɔgo, siwo ŋu nèɖe alɔme le la ƒe Mawu ƒe ŋkɔ me.” (1 Sam. 17:45) Esi David ɖo ŋu ɖe Mawu vavã la ŋu ta la, kpe ɖeka si wòtsɔ akafo da la ko wòtsɔ wu Filistitɔwo ƒe ame sesẽtɔ kekeake la. Menye nudzɔdzɔ ma ko mee David ɖo ŋu ɖe Yehowa ŋu hede bubu gã aɖe Mawu ƒe ŋkɔa ŋu le o, ke ewɔ esia le eƒe agbenɔɣi katã. Le nyateƒe me la, David kpe ehati Israel viwo be ‘woatsɔ Mawu ƒe ŋkɔ kɔkɔe la ƒo adegbee.’—Mixlẽ 1 Kronika 16:8-10.\n5. Nɔnɔme kawoe ate ŋu adze ŋgɔ wò si ate ŋu asɔ kple Goliat ƒe fewuɖuɖua?\n5 Ðe wònyea dada na wò be Yehowa nye wò Mawua? (Yer. 9:23) Aleke nèwɔa nui ne wò aƒelikawo, dɔwɔhatiwo, sukuhatiwo, alo wò ƒometɔwo le gbɔɖiamenyawo gblɔm le Yehowa ŋu alo le fewu ɖum le eƒe Ðasefowo ŋu? Ne amewo le vlo dom Yehowa ƒe ŋkɔa la, ɖe nèƒoa nu ʋlia eƒe ŋkɔa ta hekana ɖe edzi be akpe ɖe ŋuwòa? Enye nyateƒe be “ɖoɖoeziɣi li,” gake mele be ŋu nakpe mí be míenye Yehowa ƒe Ðasefowo kple Yesu yomedzelawo o. (Nyagb. 3:1, 7; Marko 8:38) Togbɔ be ele be míaɖɔ ŋu ɖo ahade bubu ame siwo medea bubu Yehowa kple eƒe gbedeasia ŋu o la ŋu ne míele nu ƒom na wo hã la, mele be míawɔ nu abe Israel vi mawo siwo ƒo ‘dzi ɖe le eye wovɔ̃ ŋutɔ’ esi wose Goliat ƒe fewuɖunyawo la ene o. (1 Sam. 17:11) Ke boŋ mina míawɔ nu dzideƒotɔe ahakɔ Yehowa Mawu ƒe ŋkɔa ŋu enumake. Míaƒe didie nye be míakpe ɖe amewo ŋu woava nya Mawu si tututu Yehowa nye. Le esia ta la, míezãa eƒe Nya si woŋlɔ ɖi la tsɔ dzea agbagba be míakpe ɖe amewo ŋu woakpɔ nu si tae wòle vevie be woate ɖe Mawu ŋu ɖo.—Yak. 4:8.\n6. Susu vevi ka tae David kpe aʋa kple Goliat ɖo, eye nu kae wòle be wòanɔ vevie na mí?\n6 Nufiame vevi aɖe gale David kple Goliat ƒe ŋutinyaa me na mí. Esi David ƒu du yi aʋakpeƒea la, ebia be: “Nu ka woawɔ na ame si awu Filistitɔ ma, eye wòaɖe ŋukpe ɖa le Israel ŋu la?” Woɖo eŋu nɛ kple nya siwo wogblɔ gbã la be: “Ne ame aɖe [wu Goliat] la, fia ana kesinɔnu geɖee, atsɔ vianyɔnu nɛ wòaɖe.” (1 Sam. 17:25-27) Gake menye ŋutilãmeviɖe ye nɔ vevie na David o. Taɖodzinu kɔkɔ aɖe nɔ esi. David di be yeade bubu Mawu vavã la ŋu. (Mixlẽ 1 Samuel 17:46, 47.) Ke míawo ya ɖe? Ðe míaƒe taɖodzinu vevitɔe nye be míawɔ ŋkɔ na mía ɖokui to kɔlili kesinɔnuwo ɖi kple ŋkɔxɔxɔ le xexea me dzia? Kakaɖedzitɔe la, míedi be míaɖi David, ame si dzi ha be: “Mido kɔkɔ Yehowa ɖem ti, eye mina míaƒo kpli ado eƒe ŋkɔ ɖe dzi!” (Ps. 34:4) Eya ta mina míaka ɖe Mawu dzi eye míatsi dzi ɖe eƒe ŋkɔa ŋuti kɔkɔ ŋu wu míawo ŋutɔwo ƒe ŋkɔxɔxɔ.—Mat. 6:9.\n7. Aleke míate ŋu atu xɔse sesẽ si wòle be wòanɔ mía si ne míedo go ame siwo madi be yewoaɖo to o gɔ̃ hã la ɖo?\n7 Ele be David naka ɖe Yehowa dzi bliboe eye dzi nanɔ eƒo hafi wòate ŋu akpe aʋa kple Goliat. Xɔse sẽŋu nɔ David ɖekakpui la si. Mɔ ɖeka si aɖe dzi wòto tu eƒe xɔse ɖoe nye be eɖoa ŋu ɖe Mawu ŋu ne ele alẽwo kplɔm. (1 Sam. 17:34-37) Míawo hã míehiã xɔse sesẽ be míayi subɔsubɔdɔa dzi, vevietɔ ne míedo go ame siwo medi be yewoaɖo to o. Míate ŋu atu xɔse sia ɖo ne míeɖoa ŋu ɖe Mawu ŋu le míaƒe gbe sia gbe dɔwɔnawo me. Le kpɔɖeŋu me, ne míeɖo ʋu yina teƒe aɖe la, míate ŋu adze dzeɖoɖo gɔme kple ame aɖe si nɔ mía xa la ku ɖe Biblia me nyateƒea ŋu. Eye mele be míahe ɖe megbe le nuƒoƒo na ame siwo míedoa goe le ablɔwo dzi ne míele tso aƒe me yi aƒe me dɔa wɔm la ŋu o.—Dɔw. 20:20, 21.\nDAVID KPƆ YEHOWA SI NU\nNu kae wɔe be David meɖe Saul ƒe agbe ɖa esi mɔnukpɔkpɔa su esi be wòawui o?\n8, 9. Esi Fia Saul nɔ David yome tim la, aleke David ɖee fia be Yehowa ƒe lɔlɔ̃nu wɔwɔe nye nu vevitɔ na ye le agbe me?\n8 Go bubu si me David ɖee fia le be yelɔ̃na faa be yeaɖo ŋu ɖe Yehowa ŋu la ku ɖe Israel fia gbãtɔ, Saul, ŋu. Zi etɔ̃ sɔŋ Saul ŋuʋãla la da akplɔ be yeatɔ David amimi ɖe gli ŋu, gake David de axa wo dometɔ ɖe sia ɖe, eye meɖo vɔ̃ vɔ̃ teƒe o. Mlɔeba la, David si le Saul nu. (1 Sam. 18:7-11; 19:10) Eyome Saul tia ŋutsu sesẽ 3,000 tso Israel dukɔ bliboa me heyi David di ge le gbedzi. (1 Sam. 24:2) Mlɔeba la, Saul yi ɖe agado si me David kple eƒe amewo le la me, evɔ menya be wole afi ma o. David ate ŋu azã mɔnukpɔkpɔ sia awu fia si le didim be yeaɖe eƒe agbe ɖa la enumake hafi. Gakpe ɖe eŋu la, Mawu ŋutɔ gblɔ xoxo be David ye ava ɖu fia ɖe Saul teƒe le Israel. (1 Sam. 16:1, 13) Le nyateƒe me la, ne ɖe David ɖo to eƒe amewo ƒe aɖaŋuɖoɖo la, anye ne wowu fia la. Gake David gblɔ be: “Nede megbe xaa tso gbɔnye le Yehowa ta be, mawɔ nu sia ɖe nye aƒetɔ, si nye Yehowa ƒe amesiamina la ŋu ahade asi eŋu.” (Mixlẽ 1 Samuel 24:5-8.) Saul gakpɔtɔ nye Mawu ƒe amesiamina kokoko. David medi be yeaxɔ fiazikpuia le Saul si o, elabena Yehowa meɖee le fiazikpuia dzi haɖe o. Esi David lã Saul ƒe awu ʋlaya ɖeɖe ko nu la, eɖee fia be yemeɖo tame vɔ̃ aɖeke ɖe Saul ŋu o.—1 Sam. 24:12.\n9 Zi mamlɛtɔ si David kpɔ Saul la, egade bubu eŋu ake, elabena fia la kpɔtɔ nye Mawu ƒe amesiamina. Ɣemaɣi la, David kple Abisai wova teƒe aɖe si Saul ƒu asaɖa anyi ɖo eye wokpɔe wònɔ alɔ̃ dɔm. Togbɔ be Abisai ƒo nya ta be Mawu tsɔ David ƒe futɔa de asi nɛ eye wòbia David be wòaɖe mɔ yeatu akplɔ Saul dzi zi ɖeka pɛ amimi ɖe anyigba hã la, David meɖe mɔ nɛ o. (1 Sam. 26:8-11) Esi wònye be David nɔ Mawu ƒe mɔfiafia dim ta la, tame si wòɖo kplikpaa be yeawɔ nu wòawɔ ɖeka kple Yehowa ƒe lɔlɔ̃nu la me megbɔdzɔ o, togbɔ be Abisai ƒo nya ɖe enu kura gɔ̃ hã.\n10. Nɔnɔme sesẽ kae ate ŋu adze ŋgɔ mí, eye nu kae akpe ɖe mía ŋu míanɔ te sesĩe?\n10 Nɔnɔme sesẽ aɖe ate ŋu adze ŋgɔ míawo hã egbea si me mía hatiwo adze agbagba be yewoaƒoe ɖe mía nu míawɔ nu si woawo ŋutɔwo susu le esi teƒe be woakpe asi ɖe mía ŋu míawɔ Yehowa ƒe lɔlɔ̃nu. Abe ale si Abisai wɔe ene la, wo dometɔ aɖewo ate ŋu ade dzi ƒo na mí kura gɔ̃ hã be míaɖe afɔ aɖe Mawu ƒe nukpɔsusu ŋu mabumabui. Be ame aɖeke nagakpɔ ŋusẽ ɖe mía dzi alea o la, ehiã be míanya Yehowa ƒe nukpɔsusu le nya la ŋu nyuie eye míaɖoe kplikpaa be míawɔ eƒe lɔlɔ̃nu.\n11. Aleke David yi edzi ɖee fia be Mawu ƒe lɔlɔ̃nu wɔwɔe nye nu si nɔ vevie na ye wu le agbe me, eye aleke míate ŋu asrɔ̃e?\n11 David do gbe ɖa na Yehowa Mawu be: “Fia wò lɔlɔ̃num mawɔ.” (Mixlẽ Psalmo 143:5, 8, 10.) Le esi David naɖo dzi ɖe eya ŋutɔ ƒe susuwo ŋu alo awɔ nu si ame aɖe ɖo nɛ teƒe la, edi vevie be Mawu nafia nu ye boŋ. ‘Ede ŋugble le Yehowa ƒe nuwɔwɔwo katã ŋu eye wòsusu Mawu ƒe asinudɔwɔwɔwo ŋu.’ Míawo ŋutɔwo míate ŋu akpɔ Mawu ƒe lɔlɔ̃nu adze sii ne míedzroa Ŋɔŋlɔawo me tsitotsito eye míedea ŋugble le Biblia me nuŋlɔɖi siwo ku ɖe ale si Yehowa wɔa nu ɖe amegbetɔwo ŋui la ŋu.\nDAVID NYA ALE SI WÒAWƆ GƆMEÐOSE SIWO LE SEA ME LA ŊU DƆ\n12, 13. Nu ka tae David tsɔ tsi si eƒe ŋutsuawo dometɔ etɔ̃ ku va nɛ la ƒo ɖe anyi?\n12 Ale si David de dzesi gɔmeɖose siwo le Sea me eye wòdi vevie be yeawɔ wo ŋu dɔ la hã nye nu bubu aɖe si míate ŋu asrɔ̃ tso egbɔ. Bu nu si dzɔ esi David di vevie be woaku “tsi le vudo, si le agbo me le Betlexem la me” vɛ yeano la ŋu kpɔ. Ŋutsu etɔ̃ tso David ƒe amewo dome tsɔ woƒe agbe de afɔku me heyi du sia si Filistitɔwo ƒe aʋakɔwo xɔ la me, eye woku tsia vae nɛ. Ke hã “David gbe be, yemanoe o, hafi boŋ etsɔe ƒo ɖe anyi na Yehowa.” Nu ka tae? David ɖe eme be: “Nye Mawu nena esia wɔwɔ nade megbe xaa tso gbɔnye! Ðe mano ŋutsu siawo ƒe ʋu, si nye woƒe agbea? Elabena wotsɔ woƒe agbe ke hafi kui vɛ!”—1 Kron. 11:15-19.\nNu kae míate ŋu asrɔ̃ tso nudzɔdzɔ si me David gbe le be yemano tsi si ŋutsuawo ku va nɛ o la me?\n13 David nyae be Sea gblɔ be woagaɖu ʋu o, ke boŋ ele be woakɔe ɖi na Yehowa. Ese nu si tae wòle be woawɔe alea hã gɔme. David nyae be “agbe le ʋu la me.” Ke hã tsi ye woku va nɛ, ke menye ʋue o. Nu ka ta David gbe be yemanoe o? Ese gɔmeɖose si le sea me la gɔme. David bu tsia be exɔ asi abe ame etɔ̃awo ƒe ʋu ene. Eya tae wògbe be yemano tsia o ɖo. Le esia teƒe la, eƒo nya ta be yeatsɔe aƒo ɖe anyi boŋ.—3 Mose 17:11; 5 Mose 12:23, 24.\n14. Nu kae kpe ɖe David ŋu wòte ŋu bu nuwo ŋu abe ale si Yehowa bua woe ene?\n14 David bua Mawu ƒe se la ŋu vevie gbe sia gbe. Edzi ha be: “Nye Mawu, wò lɔlɔ̃nu wɔwɔ enye nye dzidzɔ, eye wò se la le nye dzi me.” (Ps. 40:9) David srɔ̃ Mawu ƒe se la eye wòde ŋugble le eŋu vevie. Eka ɖe edzi be nunya le Yehowa ƒe sededewo me. Esia wɔe be, menye Mose ƒe Sea dzi koe David di vevie be yeawɔ ɖo o, ke edi vevie be yeawɔ ɖe gɔmeɖose siwo yesrɔ̃ tso sededeawo me hã dzi. Ne míele Biblia srɔ̃m la, nunya le eme be míade ŋugble le nu siwo míexlẽ la ŋu eye míana woatsi míaƒe dzi me ale be míate ŋu awɔ nyametsotso si dzea Yehowa ŋu le nɔnɔme ɖe sia ɖe me.\n15. Mɔ ka nue Salomo megava dea bubu Mawu ƒe Sea ŋu le o?\n15 Yehowa Mawu yra David vi Salomo ale gbegbe. Ke hã esi ɣeyiɣiawo va nɔ yiyim la, Salomo megava dea bubu Mawu ƒe Sea ŋu o. Mewɔ ɖe Yehowa ƒe sedede si gblɔ be Israel fia “nagaɖe srɔ̃ geɖe o” la dzi o. (5 Mose 17:17) Le nyateƒe me la, Salomo ɖe dutanyɔnu geɖewo. Esime Salomo ku amegã la, “srɔ̃awo trɔ eƒe dzi ɖe mawu bubuwo ŋu.” Nu ka kee Salomo ɖatsɔ do taflatsɛ o, “[ewɔ] nu si nye vɔ̃ le Yehowa ŋkume, eye medze Yehowa yome blibo abe fofoa David ene o.” (1 Fia. 11:1-6) Ele vevie ŋutɔ be míawɔ ɖe se kple gɔmeɖose siwo le Mawu ƒe Nya la me dzi! Le kpɔɖeŋu me, esia le vevie ne míele srɔ̃ɖeɖe ŋu bum.\n16. Nu kae ame siwo le srɔ̃ɖeɖe ŋu bum la ate ŋu asrɔ̃ tso Yehowa ƒe sedede si nye be míaɖe srɔ̃ le “Aƒetɔ la me ko” la me?\n16 Ne dzimaxɔsetɔ aɖe do srɔ̃ɖenya ɖe mía gbɔ la, ɖe míewɔa nu abe David enea, alo ɖe míewɔa nu abe Salomo ene? Wobia tso tadeagula vavãwo si be woaɖe srɔ̃ le “Aƒetɔ la me ko.” (1 Kor. 7:39) Ne Kristotɔ aɖe tiae be yeaɖe srɔ̃ la, ele be wòaɖe haxɔsetɔ. Eye ne míese Ŋɔŋlɔawo me nudidi sia gɔme nyuie la, menye ɖeko míagbe dzimaxɔsetɔ ɖeɖe o, ke míaɖe mɔ hã be ame sia ƒomevi nayi edzi anɔ srɔ̃ɖenya mawo dom ɖe mía gbɔ o.\n17. Nu kae ate ŋu akpe ɖe mía ŋu be amamaɖeɖenuwɔnawo kpɔkpɔ ƒe mɔ̃ nagaɖe mí o?\n17 Ale si David dzea agbagba bua nuwo ŋu abe ale si Mawu bua woe ene la ate ŋu akpe ɖe mía ŋu míaɖu amamaɖeɖenuwɔnawo kpɔkpɔ ƒe tetekpɔwo hã dzi. Taflatsɛ, xlẽ ŋɔŋlɔ siwo gbɔna la, de ŋugble tso gɔmeɖose siwo le wo me la ŋu, eye dze agbagba nàkpɔ ale si Yehowa sena le eɖokui me tso amamaɖeɖenuwɔnawo ŋui ɖa. (Mixlẽ Psalmo 119:37; Mateo 5:28, 29; Kolosetɔwo 3:5.) Ŋugbledede tso dzidzenu kɔkɔ siawo ŋu akpe ɖe mía ŋu míaƒo asa na amamaɖeɖenuwɔnawo kpɔkpɔ.\nBU NUWO ŊU ABE ALE SI MAWU BUA WOE ENE ƔESIAƔI\n18, 19. (a) Togbɔ be David mede blibo o hã la, nu kae kpe ɖe eŋu wòyi edzi dze Mawu ŋu? (b) Nu kae nèɖo kplikpaa be yeawɔ?\n18 Togbɔ be David ɖo kpɔɖeŋu nyui ɖi le mɔ geɖe nu hã la, ewɔ nu vɔ̃ gã aɖewo hã. (2 Sam. 11:2-4, 14, 15, 22-27; 1 Kron. 21:1, 7) Gake David trɔ dzi me ɣesiaɣi si wòwɔ nu vɔ̃. Ezɔ le “dzimekɔkɔ kple dzɔdzɔenyenye me” le Mawu ŋkume. (1 Fia. 9:4) Nu ka tae míate ŋu agblɔe alea? Elabena David dze agbagba wɔ nu wòwɔ ɖeka kple Yehowa ƒe lɔlɔ̃nu.\n19 Togbɔ be míede blibo o hã la, míate ŋu ayi edzi awɔ nu si dzea Yehowa ŋu. Esi esia le susu me na mí la, mina míasrɔ̃ Mawu ƒe Nya la veviedodotɔe, míade ŋugble le nu si míesrɔ̃ la ŋu vevie, eye míawɔ kaba awɔ ɖe edzi. Ne míewɔnɛ alea la, ekema míanɔ gbe dom ɖa na Yehowa ɖokuibɔbɔtɔe abe hakpalaa ene be: “Fia wò lɔlɔ̃num mawɔ.”


Biblica® Se aɖeke mebla Biblia zazã o Agbenya La™ Filemon 1\n1 Agbalẽ sia tso nye, Paulo si le ga me ɖe Kristo Yesu ta kple mía nɔviŋutsu Timoteo gbɔ,\nNa Filemon, mía xɔlɔ̃ lɔlɔ̃tɔ kple hadɔwɔla 2 kple Apfia, mía nɔvinyɔnu, na Arkipo, mía nɔvi, Kristo ƒe asrafo kple hame si kpea ta le aƒewò me.\n3 Amenuveve kple ŋutifafa si tso Mawu mía Fofo kple Aƒetɔ Yesu Kristo gbɔ la woana mi.\nAkpedada kple gbedodoɖa\n4 Filemon lɔlɔ̃a, medaa akpe na Mawu ɣe sia ɣi si mele gbe dom ɖa ɖe tawò, 5 elabena mese nu tso wò lɔlɔ̃ kple xɔse si le Aƒetɔ Yesu me kple ame kɔkɔeawo katã ŋu.\n6 Nye gbedodoɖae nye be nàtsɔ dzo ɖe wò xɔse la, mama ŋu, ale be nàse nu nyui ɖe sia ɖe si le mía si le Kristo me la gɔme blibo. 7 Wò lɔlɔ̃ na dzidzɔ kple dzideƒo gã aɖem, elabena wò, nɔviŋutsu, tsɔ dzidzɔ de ame kɔkɔeawo ƒe dziwo me.\nPaulo ɖe kuku ɖe Onisimo ta\n8 Eya ta togbɔ be dzideƒo le asinye le Kristo me be mate ŋu azi dziwò be nàwɔ nu si dze be nàwɔ hã la, 9 medi boŋ be maɖe kuku na wò le lɔlɔ̃ ta. Eya ŋuti nye Paulo, amegãxoxo kple ame si va zu Kristo Yesu ƒe gatɔ 10 mele kuku ɖem na wò ɖe vinye Onesimo ta, ame si trɔ zu vinye esi menɔ kɔsɔkɔsɔ me le afii. 11 Tsã la, ŋudɔwɔnu aɖeke menɔ eŋu na wò o, ke azɔ la, etrɔ zu ŋudɔwɔnu na nye kpli wò siaa. 12 Mele etrɔm ɖo ɖe wò, eye mele nye ŋutɔ nye dzi hã ɖom ɖe wò kplii.\n13 Medi vevie be mana wòanɔ gbɔnye le afii, le esime mele gaxɔ me le nyanyui la gbɔgblɔ ta. Wò hã àto esia me ana kpekpeɖeŋum to edzi. 14 Ke nyemedi be mawɔ nenema ne mèlɔ̃ ɖe edzi o. Nyemedi be nànyo dɔ me nam to dzizizi me o, ke boŋ be wò ŋutɔ nàdi be yeave nunye. 15 Ɖewohĩ, anyo be nàbu nya sia ŋu ale: Onesimo si dzo le gbɔwò ɣeyiɣi kpui aɖe, ale be azɔ la, wòazu tɔwo tegbee. 16 Onesimo maganye kluvi ɖeɖe ko azɔ o, ke boŋ azu nu si kɔ sãa wu, eye woanye nɔvi lɔlɔ̃a, vevietɔ nam. Agazu ame vevi na wò ŋutɔ hã azɔ, elabena maganye subɔla le ŋutilã me ko o, ke boŋ anye nɔviwò le Aƒetɔ la me hã.\n17 Ne menye xɔ̃wò le nyateƒe me la, ekema xɔ Onesimo kple dzaadoname si tututu natsɔ axɔm nenye nyee gbɔna gbɔwò. 18 Ne ewɔ nu vevi aɖe wò alo wòfi wò nane la, ekema kpɔ mɔ na teƒeɖoɖo tso gbɔnye. 19 Maɖo eteƒe na wò. Nye, Paulo, meɖo kpe nya sia dzi na wò to nu sia ŋɔŋlɔ kple nye asi na wò me. Ke nyemakɔ nu le fe si nènyi le asinye la dzi o! Nya lae nye be wò luʋɔ la ŋutɔe nye fe si nenyi le asinye! 20 Ɛ̃, nɔvi lɔlɔ̃a, na wò nu sia wɔwɔ nam kple lɔlɔ̃ nanye viɖe nam le Aƒetɔ la me, ekema nye dzi agbɔ ɖe eme le Kristo me.\n21 Meŋlɔ agbalẽ sia na wò, elabena meka ɖe edzi be àwɔ nam wu ale si mebia gɔ̃ hã!\n22 Meɖe kuku be nàdi amedzroxɔ aɖe da ɖi nam, elabena mele mɔ kpɔm be Mawu ase miaƒe gbedodoɖa, eye woana mava mia gbɔ kpuie.\nGbedonamewo kple nyuidinamewo\n23 Epafra, ame si le gaxɔ me kplim le gbeƒãɖeɖe Kristo Yesu ta la do gbe na mi.\n24 Marko, Aristako, Dema kple Luka, nye hadɔwɔlawo hã do gbe na mi.\n25 Míaƒe Aƒetɔ Yesu Kristo ƒe yayra nanɔ anyi kple miaƒe gbɔgbɔ la.


2 Jean – Togo Chrétien\n2 janvier 2016 11 janvier 2018 admin\tAucun commentaire\tBible, épître, ewe\nYOHANES ƑE AGBALẼ EVELIA\nYohanes, ame si nye Yesu Kristo ƒe nusrɔ̃lawo dometɔ ɖeka lae\nŋlɔ Yohanes ƒe Nyanyui la kple Yohanes ƒe Agbalẽ etɔ̃awo\nkpakple Nyaɖeɖefia hã. Nyati vevitɔ si le Yohanes ƒe Agbalẽ\nEvelia sia mee nye ele be kristotɔ ɖe sia aɖe nanɔ agbe le\nnyateƒe kple lɔlɔ̃ me.\nEmenyawo: 1. Gbedoname, 1-3\n2. Nuxlɔ̃amenyawo, 4-11\n3. Taƒonyawo, 12-13\n1 Agbalẽ sia tso Hamemegã tsitsitɔ gbɔ, na hamenyɔnu lɔlɔ̃a si nye ame tiatia tɔxâ,\name si melɔ̃na vevie la kple viawo katã. Menye nye ɖekae o ke boŋ ame siwo katã\ndze si nyateƒe la, 2 le nyateƒe si le mía me eye wòanɔ mía me tegbee la ta.\n3 Amenuveve, nublanuikpɔkpɔ kple ŋutifafa si tso Mawu Fofo la kple Yesu\nKristo Fofo la ƒe Vi la gbɔ la nanɔ anyi kpli mi le nyateƒe kple lɔlɔ̃ me.\n4 Enye dzidzɔ gã aɖe nam be makpɔ be viwò aɖewo le agbe nɔm le nyateƒea\nme abe ale si Fofo la de se na míi ene. 5 Eye azɔ la, nyɔnulɔlɔ̃a, menye se bubu\naɖekee mele dedem na mi o ke boŋ esi ko miese tso gɔmedzedzea me ke, mele\nbiabiam be mialɔ̃ mia nɔewo. 6 Lɔlɔ̃ lae nye be míawɔ ɖe eƒe sededewo dzi. Abe ale\nsi miese tso gɔmedzedzea me ene la, eƒe see nye be míanɔ agbe le lɔlɔ̃ me.\n7 Ameblela geɖewo, ame siwo mexɔe se be Yesu Kristo va abe amegbetɔ ene\nle ŋutilã me o la kaka ɖe xexeame. Ame siawo dometɔ ɖe sia ɖe nye ameblela kple\nKristo ƒe futɔ la. 8 Mikpɔ nyuie be nu si ŋu miedze agbagba le la nagage le mia si o\nke boŋ, miaxɔ fetu si de blibo. 9 Ame sia ame si afia nu si to vovo tso Kristo ƒe\nnufiafia gbɔ la, mele Mawu me o. Ke ame si lé Kristo ƒe nufiafia me ɖe asi la le\nagbe le Fofo la kple Vi la me. 10 Ne ame aɖe va kple nufiafia si mesɔ ɖe Kristo tɔ\ndzi o la, migado woezɔ tete hã nâ o eye migaxɔe ɖe miaƒe aƒeme kura o. 11 Ame si\nxɔ ame sia la, sɔ kple eya amea le eƒe ŋutasẽnuwɔwɔwo me.\n12 Nya geɖe li si madi be maŋlɔ na mi gake nyemaŋlɔe kple nuŋlɔti kple agbalẽ o.\nKe boŋ mele mɔ kpɔm be mava kpɔ mi ɖa eye míaɖo dze ŋkume kple ŋkume, ale be\nmíaƒe dzidzɔkpɔkpɔ nade blibo.\n13 Nɔviwò nyɔnu tiatia la ƒe viwo hã do gbe na wò nyuie.\n1 Jean →


1 Timoteo 5 | Biblia Le Internet Dzi | Xexe Yeye Gɔmeɖeɖe (1984)\n5 Mèganyra ɖe ame tsitsi dzi o. Ke boŋ xlɔ̃ nui kple kukuɖeɖe vevie abe fofo ene, ɖekakpuiwo abe nɔviŋutsuwo ene, 2 nyɔnu tsitsiwo abe dadawo ene, ɖetugbuiwo abe nɔvinyɔnuwo ene le dzadzɛnyenye katã me. 3 De bubu ahosi siwo nye ahosi ŋutɔŋutɔwo la ŋu. 4 Gake ne viwo alo mamayɔviwo le ahosi aɖe si la, na ame siawo nasrɔ̃ ale si woaɖe ɖokuitsɔtsɔ na Mawu afia le woawo ŋutɔwo ƒe aƒe me gbã, eye woayi edzi aɖo eteƒe na wo dzilawo kple wo tɔgbuiwo kpakple mamawo, elabena esia sɔ le Mawu ŋkume. 5 Ke nyɔnu si nye ahosi ŋutɔŋutɔ, eye naneke mele esi o la, tsɔa eƒe mɔkpɔkpɔ dana ɖe Mawu dzi, eye wònɔa kokoƒoƒowo kple gbedodoɖawo dzi zã kple keli. 6 Gake ahosi si lɔ̃a kɔɖiɖi na ŋutilã ƒe vivisese la nye ame kuku, togbɔ be ele agbe hã. 7 Eya ta yi edzi nànɔ se siawo dem, bene woanye mokakamanɔŋutɔwo. 8 Le nyateƒe me la, ne ame aɖe mekpɔa ye ŋutɔ tɔwo ƒe nu hiahiãwo gbɔ, vevietɔ ye ŋutɔ ƒemetɔwo tɔwo gbɔ o la, egbe nu le xɔse la gbɔ, eye wòvɔ̃ɖi wu dzimaxɔsetɔ. 9 Ele be ahosi si woatia la naxɔ ƒe blaade ya teti, ame si nye ŋutsu ɖeka srɔ̃, 10 ame si ŋu woɖi ɖase le le eƒe dɔwɔwɔ nyuiwo ta, ne enyi viwo, ne ewɔa amedzro, ne eklɔa afɔ na ame kɔkɔewo, ne ena kpekpeɖeŋu ame siwo ɖo xaxa me, ne enɔ dɔ nyui sia dɔ nyui wɔwɔ yome pɛpɛpɛ. 11 Gake gbe ahosi siwo metsi o, elabena ne gbɔdɔdɔ ƒe dzodzrowo ho ɖe wo me la, woɖea kɔ ɖa le Kristo la ŋu, eye wodina be yewoaɖe srɔ̃, 12 eye wodzea ʋɔnudɔdrɔ̃ me le esi wogbe xɔse ƒe nya si wogblɔ le gɔmedzedzea me la ta. 13 Eye wogbea dɔwɔwɔ hã, nɔa tsatsam tso aƒe me yi aƒe me; ɛ̃, menye ɖeko wogbea dɔwɔwɔ o, ke boŋ wonyea amenyagblɔlawo, eye wonɔa nu dem ame bubuwo ƒe nyawo me, henɔa nya siwo mele be woagblɔ o la gblɔm. 14 Eya ta medi be ahosi siwo metsi o la naɖe srɔ̃, adzi vi, akpɔ aƒe dzi, bene woagana mɔ tsitretsiɖeŋula la wòadzu mí o. 15 Le nyateƒe me la, wo dometɔ aɖewo trɔ dze Satana yome xoxo. 16 Ne ahosiwo le nyɔnu xɔsetɔ aɖe si la, nena kpekpeɖeŋu wo, eye woaganye agba na hame la o. Ekema hame la ate ŋu ana kpekpeɖeŋu ame siwo nye ahosi ŋutɔŋutɔwo. 17 Ele be woatsɔ bubu teƒe eve ana hamemetsitsi siwo wɔa dzikpɔladɔ la nyuie, vevietɔ wo dometɔ siwo doa vevie nu le nuƒoƒo kple nufiafia me. 18 Elabena ŋɔŋlɔ la gblɔ be: “Mele be nàbla nu na nyitsu ne ele nuku tugum o”; eye be: “Dɔwɔla dze na eƒe fetu.” 19 Ne wotso hamemetsitsi aɖe nu la, mègalɔ̃ ɖe edzi o, negbe le ɖasefo eve alo etɔ̃ ƒe ɖaseɖiɖi nu ko. 20 Gbe nya na ame siwo tsɔa nu vɔ̃ ɖoa dɔe la le amewo katã ŋkume, bene ame mamlɛawo hã navɔ̃. 21 Mele se dem na wò vevie le Mawu kple Kristo Yesu kpakple mawudɔla tiatiawo ŋkume be, nàlé nu siawo me ɖe asi nazãbubu manɔmee, eye mègawɔ naneke le amedzidede ta o. 22 Mègada asi ɖe ame aɖeke dzi dzitsitsitɔe gbeɖe o; eye mègakpɔ gome le ame bubuwo ƒe nu vɔ̃wo me o; lé ɖokuiwò dzadzɛe. 23 Mègano tsi azɔ o, ke boŋ zã wain vi aɖe le wò dɔgbo kple wò lãmegbegblẽ enuenu la ta. 24 Ame aɖewo ƒe nu vɔ̃wo dzena le amewo katã ŋkume, eye wokplɔ wo yia ʋɔnudɔdrɔ̃ me tẽe, gake le ame bubuwo gome la, woƒe nu vɔ̃wo va dzena emegbe. 25 Nenema kee dɔwɔwɔ nyuiwo hã dzena le amewo katã ŋkume, eye esiwo mele alea o la, womate ŋu aɣla wo o.


Ale Si Nàɖu Tetekpɔwo Dzi | Nu Si Akpe Ðe Ƒomewo Ŋu\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Gujarati Hebrew Hiligaynon Hindi Hungarian Igbo Iloko Indonesian Italian Japanese Kannada Kinyarwanda Kirghiz Kirundi Korean Lingala Lithuanian Macedonian Malagasy Malayalam Marathi Myanmar Nepali Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tsonga Turkish Twi Ukrainian Vietnamese Xhosa Zulu\n“Ɣeaɖewoɣi la, nyɔnuvi aɖewo biana be mana nye telefonkaƒodzesi yewo eye wodina be ‘yewoadze ahiãm.’ Megbena hedzona le wo gbɔ. Gake nyabiase vevi aɖe wɔa avu kple nye susu, eyae nye be ‘Nu kae gblẽ le eŋu ne metsɔ nye telefonkaƒodzesia nɛ?’ Le nyateƒe me la, nyɔnuvi mawo dometɔ aɖewo dze tugbe ŋutɔ. Ele bɔbɔe be ame nabia eɖokui be, ‘Nu kae gblẽ le eŋu?’”—Carlos, * exɔ ƒe 16.\nÐe tetekpɔwo wɔa avu kple wò hã abe Carlos enea? Ne nenemae la, ke nyae be yeate ŋu aɖu dzi.\nNe èna ta le tetekpɔ me la, dzigbagbã ko wòava he vɛ na wò emegbe\nTetekpɔ vaa ame sia ame dzi, ame tsitsiwo gɔ̃ hã meto le eme o. Nyateƒee, tetekpɔwo li hamehame. Esi apostolo Paulo ŋlɔ nya siwo gbɔna la menye sɔhɛ wònye o. Eŋlɔ bena: “Mekpɔa dzidzɔ le Mawu ƒe se la ŋu . . . , gake mekpɔ se bubu aɖe le nye ŋutinuwo me, si le aʋa wɔm kple nye susu ƒe se, eye wòléam aboyoe yina na nu vɔ̃ ƒe se.” (Romatɔwo 7:22, 23) Togbɔ be tetekpɔa nu sẽ hã la, Paulo nɔ te ɖe enu tamanamanae, eya ta wò hã àte ŋui! Nu ka tae wòle be nàzu kluvi na wò dzodzrowo? (1 Korintotɔwo 9:27) Ne èsrɔ̃ ale si nànɔ te ɖe tetekpɔwo nu fifia si nènye sɔhɛ la, ana nàvo tso dzimaɖeɖi si me egbea kura gɔ̃ hã eye wòana ŋutete vevi aɖe si nàva hiã ne ètsi la nasu asiwò.\nNyakakadɔwɔƒewo nana tetekpɔwo nu sẽna ɖe edzi. Biblia ƒo nu tso ‘sɔhɛmenɔɣi ƒe nudzodzro,’ siwo nu sẽna ale gbegbe la ŋu. (2 Timoteo 2:22) Filmwo, televisiondziwɔnawo kple agbalẽ siwo wotsɔ ɖoa sɔhɛwo ŋkume zi geɖe la nana be dzodzro mawo nu gasẽna ɖe edzi le wo me, elabena wonana wosusunɛ be naneke megblẽ le tanana le tetekpɔkpɔwo me ŋu o. Le kpɔɖeŋu me, le filmwo me la, ame eve siwo be yewonye lɔlɔ̃tɔwo la va dɔa wo nɔewo gbɔ godoo. Gake Biblia gblɔ be ŋutete le ŋutsu kple nyɔnu siwo ɖua wo ɖokuiwo dzi la si be woayi “edzi atsri ŋutilã ƒe nudzodzrowo.” (1 Petro 2:11) Esia fia be wò hã àte ŋu atiae be yeaɖu tetekpɔwo dzi. Gake aleke nàwɔe?\nNya nu siwo me nègbɔdzɔ le. Ame ƒe gbɔdzɔgbɔdzɔƒee wotona gblẽa nu le eŋu. Eya ta nu siwo me nègbɔdzɔ le ate ŋu agblẽ ale si nèɖoe be yeawɔ nu si le eteƒe la me. Go kawo mee nànɔ ŋudzɔ le?—Biblia ƒe mɔfiame: Yakobo 1:14.\nBu tetekpɔwo ŋu do ŋgɔ. Bu nɔnɔme siwo me nàte ŋu ado go tetekpɔwo le la ŋu do ŋgɔ. Nɔ ale si nàwɔ aɖu tetekpɔkpɔwo dzi la ŋu bum le susu me.—Biblia ƒe gɔmeɖose: Lododowo 22:3.\nLé fu vɔ̃ eye nàlɔ̃ nyui vevie. Biblia gblɔ be esi wote Yosef kpɔ be wòakpɔ gome le gbɔdɔdɔ me la, egblɔ be: “Aleke gɔ̃ mawɔ vɔ̃ gã sia, eye mada vo ɖe Mawu ŋuti mahã?” (1 Mose 39:9) Nyagbɔgblɔ “aleke gɔ̃ mawɔ” ɖee fia be Yosef lé fu vɔ̃ keŋ helɔ̃ nu nyui vevie. Ke wò ya ɖe?\nDze xɔlɔ̃ siwo akpe ɖe ŋuwò. Àte ŋu aƒo asa na tetekpɔ geɖewo ne èdzea xɔlɔ̃ ame siwo léa fu vɔ̃ eye wòlɔ̃a nyui vevie abe wò ke ene. Biblia gblɔ be: “Ne èzɔ kple nunyalawo la, àdze nunya.”—Lododowo 13:20.\nƑo asa na nɔnɔme siwo ate ŋu ana be nàdze tetekpɔ me bɔbɔe wu. Le kpɔɖeŋu me:\nNe ènye ŋutsu la, mègaɖe mɔ wò kple nyɔnu aɖe ɖeɖe miaɖe aga anɔ teƒe si ame aɖeke makpɔ mi le o.\nƑo asa na internet-zazã le game kple teƒe siwo ana wòadzro wò be yeakpɔ gbɔdɔnuwɔnawo.\nƑo asa na ame siwo ƒe nuƒoƒo kple nuwɔnawo nana be nu gbegblẽ wɔwɔ dzroa ame.\nSe kawoe nàte ŋu ade na ɖokuiwò siwo dzi wɔwɔ akpe ɖe ŋuwò be màna ta le tetekpɔ me o?—Biblia ƒe gɔmeɖose: 2 Timoteo 2:22.\nDo gbe ɖa hena kpekpeɖeŋu. Yesu gblɔ na eƒe nusrɔ̃lawo be: “Minɔ gbedodoɖa dzi, be miagage ɖe tetekpɔ me o.” (Mateo 26:41) Nyateƒeae nye be, Yehowa Mawu di be nànɔ tetekpɔwo dzi ɖum, eye ate ŋu akpe ɖe ŋuwò nàwɔe nenema hã. Biblia gblɔ be: “Maɖe mɔ be woate mi kpɔ wu esi nu miate ŋu anɔ te ɖo o, ke hã, ne tetekpɔa va la, ana mɔ si dzi miato ado le eme la mi, bene miate ŋu ado dzi atsɔe.”—1 Korintotɔwo 10:13.\n^ mm. 4 Míetrɔ ŋkɔa.\n“Nu si tea ame sia ame kpɔ lae nye ye ŋutɔ ƒe nudzodzro si henɛ, eye wòblenɛ.”—Yakobo 1:14.\n“Nunyala kpɔa dzɔgbevɔ̃e, eye wòɣlaa eɖokui.”—Lododowo 22:3.\n“Ne wotem kpɔ kple nane la, megbena zi ɖeka. Mekpɔe be enyo wu be maƒo asa na nuŋububu siwo nye be ne ɖe mewɔe ɖe, alo ɖewohĩ magblẽ nu boo hafi o. Nuŋububu mawo nana ame dzea tetekpɔ me.”\n“Ƒo asa na nɔnɔme siwo me nàte ŋu ado go tetekpɔwo le bɔbɔe. Dze xɔlɔ̃ ame siwo ade dzi ƒo na wò be nàwɔ nu nyui. Tamanamana le tetekpɔwo me ana nàsu te anɔ te ɖe tetekpɔ siwo sesẽ wu nu le etsɔme.”


Daniel 8 | Biblia Le Internet Dzi | Xexe Yeye Gɔmeɖeɖe\nAgbo la kple gbɔ̃tsu la ƒe ŋutega (1-14)\nDzo sue la do eɖokui ɖe dzi (9-12)\nVa se ɖe fiẽ kple ŋdi 2,300 (14)\nGabriel ɖe ŋutega la gɔme (15-27)\nWoɖe nu si agbo la kple gbɔ̃tsu la fia la gɔme (20, 21)\nFia ɖivɔvɔ̃ la ado (23-25)\n8 Le Fia Belsazar+ ƒe fiaɖuɖu ƒe ƒe etɔ̃lia me la, nye Daniel, mekpɔ ŋutega aɖe le esi mekpɔ va yi la megbe.+ 2 Mekpɔ ŋutega la, eye esime mele ekpɔm la, mele Susan*+ mɔ́* si le Elam+ nuto* me la me; eye mekpɔ le ŋutega la me be mele Ulai-tɔsisi la to. 3 Esi mefɔ mo dzi la, kpɔ ɖa, agbo+ aɖe tɔ ɖe tɔsisi la to, eye wòto dzo eve.+ Dzo eveawo didi, ke ɖeka didi wu evelia, eye legbeetɔ lae nye mamlɛtɔ si to.+ 4 Mekpɔ agbo la wòle eƒe dzowo dam ɖo ta ɣetoɖoƒe kple dziehe kpakple anyiehe gome, eye lã aɖeke mete ŋu nɔ te ɖe enu o, eye ame aɖeke metea ŋu xɔa ame le esi me o.+ Ewɔa nu si dze eŋu, eye wòdoa eɖokui ɖe dzi. 5 Ke esi mele eŋu bum la, kpɔ ɖa, gbɔ̃tsu+ aɖe tso ɣetoɖoƒe va anyigba blibo la katã dzi, eye eƒe afɔ mele anyigba kam o. Eye dzo titri aɖe le gbɔ̃tsu la ƒe ŋugbladome.+ 6 Eɖo ta agbo dzoevee, si mekpɔ wòle tsitre ɖe tɔsisia to la gbɔ; eye wòlũ ɖe edzi kple ŋusẽ le dziku me. 7 Mekpɔe wònɔ tetem ɖe agbo la ŋu, eye dzi kui ɖe eŋu. Etu dzo agbo la ƒu anyi heŋe eƒe dzo eveawo, eye ŋusẽ aɖeke mele agbo la ŋu be wòanɔ te ɖe enu o. Etutui ƒu anyi hetu afɔ edzi, eye ame aɖeke meli axɔ agbo la le esi me o. 8 Ke gbɔ̃tsu la do eɖokui ɖe dzi ale gbegbe, eye esi ŋusẽ ɖo eŋu la, eƒe dzo gã la ŋe; eye dzo ene to ɖe eteƒe trɔ ɖe dziƒo ƒe ya eneawo dzi.+ 9 Eye dzo sue bubu aɖe to tso wo dometɔ ɖeka me, eye wòlolo ŋutɔ hetrɔ ɖe anyiehe kple ɣedzeƒe gome kpakple Atsyɔ̃nyigba*+ la gbɔ. 10 Eto helolo va ɖo keke dziƒoʋakɔ* la gbɔ, ale be wòna aʋakɔ la me tɔ aɖewo kple ɣletivi aɖewo ge dze anyigba, eye wòtu afɔ wo dzi. 11 Edo eɖokui ɖe dzi ɖe aʋakɔwo ƒe Amegã la gɔ̃ hã ŋu, exɔ gbe sia gbe vɔsa la le esi, eye wogbã eƒe kɔkɔeƒe si wòɖo anyi la.+ 12 Wotsɔ aʋakɔ aɖe de esi hekpe ɖe gbe sia gbe vɔsa la ŋu le dzidada ta; eléa nyateƒe ƒua anyi, eye wòwɔ nu wòdze edzi nɛ. 13 Eye mese ame kɔkɔe aɖe le nu ƒom, eye ame kɔkɔe bubu gblɔ na ame si le nu ƒom la be: “Ɣekaɣie gbe sia gbe vɔsa kple dzidada si ahe aƒedozuzu avɛ kpakple afɔtutu kɔkɔeƒe la kple aʋakɔ la dzi ŋuti ŋutega la anɔ anyi ase ɖo?”+ 14 Eye wòɖo eŋu nam be: “Va se ɖe esime fiẽ kple ŋdi akpe eve alafa etɔ̃ nava yi; eye woagbugbɔ kɔkɔeƒe la aɖo te.” 15 Esi nye Daniel, mele ŋutega la kpɔm, eye medi be mase egɔme la, kasia, ame aɖe si le abe ŋutsu ene la, va tsi tsitre ɖe ŋgɔnye. 16 Eye mese amegbetɔ ƒe gbe le Ulai-tɔsisi+ la titina, eye wòdo ɣli gblɔ be: “Gabriel,+ ɖe nu si ame sia kpɔ la gɔme nɛ.”+ 17 Ale wòva afi si mele tsitre ɖo, ke esi wòva la, ŋɔdzi lém ale be metsyɔ mo anyi. Eye wògblɔ nam be: “Amegbetɔvi, se egɔme be, ŋutega la ku ɖe nuwuɣi la ŋu.”+ 18 Ke esi wòle nu ƒom kplim la, metsyɔ mo anyi heyi alɔ̃ me ʋĩi. Eye wòka asi ŋunye hena metso ɖe tsitrenu ɖe afi si metɔ ɖo tsã.+ 19 Eye wògblɔ be: “Kpɔ ɖa, magblɔ nu si ava dzɔ le fɔbubu ƒe ɣeyiɣi mamlɛa me la na wò, elabena nuwuwu ƒe ɣeyiɣi ɖoɖi la ŋue wòku ɖo.+ 20 “Agbo dzoevee si nèkpɔ la, le tsitre ɖi na Media kple Persia fiawo.+ 21 Gbɔ̃tsu si to fu kedzekedze la le tsitre ɖi na Hela-fia;+ ke dzo gã si le ŋugbladome nɛ la le tsitre ɖi na fia gbãtɔ.+ 22 Dzo si ŋe eye ene to ɖe eteƒe la,+ fia be fiaɖuƒe ene ado tso eƒe dukɔ la me, ke ŋusẽ manɔ wo ŋu ade eya nu o. 23 “Eye le woƒe fiaɖuƒea ƒe nuwuɣi, ne woƒe dzidadawo ɖo eƒe yɔyrɔe nu* la, ekema fia ɖivɔvɔ̃, si sea nya dovivitiwo gɔme* la, ado. 24 Akpɔ ŋusẽ gã, ke menye to eya ŋutɔ ƒe ŋusẽ me o. Agblẽ nu eteƒe makɔ o,* eye wòakpɔ dzidzedze le eƒe nuwɔwɔwo me. Atsrɔ̃ kalẽtɔwo, eye wòagblẽ ame kɔkɔewo ƒe dukɔ la hã.+ 25 Akpɔ dzidzedze le ame geɖewo beble me le eƒe ayedzedze la ta; ado eɖokui ɖe dzi le dzi me; eye wòatsrɔ̃ ame geɖewo esime woɖe dzi ɖi bɔkɔɔ.* Atso ɖe amegãwo ƒe Amegã la gɔ̃ hã ŋu, ke woagbãe ame ƒe asi manɔmee. 26 “Nu si wogblɔ le ŋutega me tso fiẽ kple ŋdi ŋuti la, nye nyateƒe, ke wò la, tre ŋutega la nu, elabena ɣeyiɣi si ava va le ŋkeke geɖewo megbe la ŋue wòku ɖo.”*+ 27 Ke nu te nye Daniel ŋu, eye medze dɔ ŋkeke aɖewo.+ Emegbe mefɔ hewɔ fia ƒe dɔ;+ ke melulu le nu siwo mekpɔ la ta, eye ame aɖeke mese wo gɔme o.+\n^ Alo, “fiaɖuƒea ƒe dziɖuƒea.”\n^ Alo, “dziƒonuwo.”\n^ Alo, “ɖo woƒe seƒe.”\n^ Alo, “si dze aye.”\n^ Alo, “atsrɔ̃ nu ŋutɔ.”\n^ Agate ŋu afia, “ame geɖewo le vo me.”\n^ Alo, “eku ɖe etsɔme ʋĩi ŋu.”


Yeremia 20 - Holy Bible [Ewe Bible 1913] - (Yer 20)\n20:1 20:2 20:3 20:4 20:5 20:6 20:7 20:8 20:9 20:10 20:11 20:12 20:13 20:14 20:15 20:16 20:17\nEsi nunɔla Pasxur, Imer vi, amesi nye dzikpɔlawo ƒe amegã le Yehowa ƒe me la, se Yeremya le nya siawo gblɔm ɖi la,\nPasxur ƒo nyagblɔɖila Yeremya, eye wòbɔ pãe ɖe Benyamin-gbo dzigbeta, si le Yehowa ƒe aƒe ŋu la nu.\nEye esi ŋu ke ɖa, Pasxur na woɖaɖe Yeremya le pã me. Tete Yeremya gblɔ nɛ bena: Yehowa megayɔ wò be Pasxur azɔ o, ke boŋ „ŋɔdzi li godoo“.\nElabena ale Yehowa gblɔ esi: Kpɔ ɖa, matsɔ wò awɔ ŋɔdzi na wò ŋutɔ kple xɔ̃wòwo katã, woatsi woƒe tutɔwo ƒe yi nu, eye àkpɔ eteƒe. Matsɔ Yuda blibo la ade asi na Babel-fia, aɖe aboyo wo ayi Babel, eye wòawu wo kple yi.\nEye matsɔ du sia ƒe nusiwo katã wòtu ɖo, eƒe nukpɔkpɔwo katã kple nu veviwo katã kpakple Yuda-fiawo ƒe kesinɔnuwo katã ade asi na woƒe futɔwo, eye woaha wo ahatsɔ wo ayi Babel\nKe woaɖe aboyo wò Pasxur kple aƒewò me tɔwo katã, eye mia kple xɔwo, siwo katã nèka aʋatso gblɔ nya di na la, míayi Babel aku woaɖi ɖe afima.\nYehowa, eƒo nya ɖe nunye, eye melɔ̃ neƒoe ɖe nunye, èlèm sesẽ, eye nèkpe le dzinye; mezu alɔmeɖenu ŋkeke blibo la, eye wo katã wole koyem.\nElabena ne mebe, maƒo nu ɣesiaɣi la, ele be, manɔ ɣli dom, eye manɔ boblo dom nu vɔ̃ɖi wɔwɔ kple ŋutasesẽ; elabena Yehowa ƒe nya zu dzu kple vlododo nam ŋkeke blibo la.\nEye ne mebe, maɖe ŋku ɖa le edzi, eye magaƒo nu le eƒe ŋkɔ me o la, enɔa nye dzi me abe dzobibi nue wotu nu ɖo ɖe nye ƒuwo me ene, etsɔtsɔ tia ko nam, eye wògloam.\nMese ame geɖewo ƒe ameŋulili kple ŋɔdzi godoo be: „Miɖe egɔme ɖe go, ne miaɖe egɔme ɖe go“! Amesiwo katã nye xɔ̃nyewo la, le xa me ɖe nye anyidzedze ŋu be: Ɖewohĩ ana woblee, eye míaɖi ba ɖe edzi ahabia míaƒe hlɔ̃e.\nKe Yehowa, nye kalẽtɔ sesẽ, li kplim, eyata yonyemetilawo adze anyi, eye woƒe alɔ made dzi o, ŋu akpe wo, elabena womedze aye o, ŋukpe mavɔ, si womaŋlɔ be akpɔ o la, wòanye\nWò Yehowa Zebaot, amesi doa ame dzɔdzɔe la kpɔna, eye nèɖea ŋku de ayiku kple dzi la, na makpɔ wò hlɔ̃biabia ɖe wo ŋu, elabena asiwò me metsɔ nye nya de?\nAɖi ŋkeke, si dzi wodzim la ŋu kpekpekpe; womayra gbesigbe danye dzim o!\nAɖi ŋutsu, si he dzidzɔnya vɛ na fofonye be, wodzi ŋutsuvi ne, eye wòdo dzidzɔ nɛ ŋutɔ la ŋu kpekpekpe!\nŊutsu ma nenɔ abe du, siwo Yehowa trɔ bu anyi, eye mevee o la ene! Nese aƒadodo le ŋdi kple aʋaɣli le ŋdɔ!\nElabena mewum ɖe dɔ me, ne danye nanye yɔdo nam, eye tu natsi eƒo tegbee o! Nukata medo tso danye ƒe dɔ me ɖo, ne manɔ fukpekpe kple nuxaxa kpɔm, eye nye ŋkekewo nayi le ŋukpe me?


Nu Si Ta Wòle Be Nàƒo Asa Na Gbɔgbɔyɔyɔ Kple Vivimenuwɔwɔ\nNyɔ! | July 2008\nGBE BUBU Afrikaans Albanian Amharic Arabic Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinagbe (Yunnanese) Chinese (Sichuanese) Chitonga Czech Danish Dutch Estonian Eŋlisi Eʋegbe Finnish Franse German Hiligaynon Hungarian Igbo Indonesian Italian Japanese Korean Lithuanian Malagasy Myanmar Norwegian Polish Portuguese Romanian Russian Samoan Sepedi Serbian Setswana Silozi Sinhala Slovak Slovenian Spanish Swahili Thai Turkish Ukrainian Urdu\nNu Si Ta Wòle Be Nàƒo Asa Na Gbɔgbɔyɔyɔ\nAMEHA gbogbo aɖewo le azã aɖe si woɖuna tsɔ kafua gbɔgbɔwo la ɖum le Asia dukɔ aɖe me. Wova ɖo azãa ƒe akpa vevi aɖe esime wotia nyɔnu eve be woakpɔ gome le gbɔgbɔdzeamedzi nuwɔna aɖe me. Woƒe ŋkuwo tro le ŋkutome na wo, eye woƒe ameti bliboa te ƒoƒo kpakpakpa abe elektrikŋusẽe le wo ƒom ene.\nLe Puerto Rico la, gbɔgbɔyɔla (santero) aɖe le kɔnu wɔm le gbɔgbɔyɔtakpekpe aɖe me be yeaƒo nu kple gbɔgbɔ aɖe si woyɔna be Changó, si nye dziɖegbe ƒe mawu. Gbɔgbɔyɔlaa le nu siwo kpɔm wòle le vivime la ɖɔm, eye ame siwo katã va ƒo ƒu ɖe xɔa me la te ƒoƒo abe ɖee gbɔgbɔ dze wo dzi ene.\nGbɔgbɔyɔyɔ alo vivimenuwɔwɔ bɔ ɖe dukɔ geɖe me. Amewo va le vivi dom ɖe gbɔgbɔmeŋusẽ triakɔwo dzi xɔxɔ se ŋu, eye ame geɖewo va le didim be yewoanya nu geɖe tso wo ŋu. Agbalẽwo, kɔmpiutadzifefewo, television dzi wɔnawo, kple sinema siwo me woɖea gbɔgbɔ vɔ̃wo, adzewɔwɔ, kple nukunuwo fiana le va bɔ ɖe xexea me wu tsã.\nGake Biblia ya fia nu be gomekpɔkpɔ le vivimenuwɔnawo me nye gbɔgbɔyɔyɔ koŋ. Gbɔgbɔyɔyɔ menye fefenu alo dzidzɔdonamenu aɖe si me afɔku mele o. Menye kadodo kple nane si womenya o dzro koe o. Ke boŋ enye kadodo kple gbɔgbɔ vɔ̃wo, siwo nye mawudɔla vɔ̃ɖi siwo dze aglã ɖe Mawu ŋu.—Nyaɖeɖefia 12:9, 12.\nLe nyateƒe me la, ale si mɔ̃gbɔɖonu le na adelae la, nenemae gbɔgbɔyɔyɔ le na gbɔgbɔ vɔ̃woe. Adela zãa mɔ̃gbɔɖonu ƒomevi vovovowo tsɔ léa lã ƒomevi vovovowo. Nenema kee gbɔgbɔ vɔ̃wo hã zãa gbɔgbɔyɔyɔ ƒe mɔnu vovovowo tsɔ blea ame ƒomevi vovovowo nu hekpɔa ŋusẽ ɖe wo dzi. Woƒo nu tso gbɔgbɔ vɔ̃wo ƒe tatɔ ŋu be enye “xexe [vɔ̃ɖi] sia me mawu.” Ekpɔ dzidzedze le ŋkugbagbã na dzimaxɔsetɔwo me bene woagakpɔ nyateƒe si le Mawu ƒe Nya la me kpakple eƒe tameɖoɖo adze sii o.—2 Korintotɔwo 4:4.\nAfi Si Gbɔgbɔyɔyɔ Kplɔa Ame Yinae\nTaɖodzinu si koŋ le gbɔgbɔ vɔ̃wo sie nye esi: Wodi be yewoable mí ahahe míaƒe susu ɖa le mía Wɔla ŋu be ƒomedodo nyui naganɔ mía kplii dome o. Wokpɔa ŋusẽ ɖe amewo dzi be woaɖoe koŋ ada Mawu ƒe dzidzenu dzɔdzɔewo dzi alo ada wo dzi le manyamanya me. Eya ta gbɔgbɔyɔyɔ nana Mawu megakpɔa ŋudzedze ɖe ame ŋu o, mɔkpɔkpɔ buna ɖe ame, eye wòkplɔa ame yia tsɔtsrɔ̃ me mlɔeba.—Nyaɖeɖefia 21:8.\nLuis, si tso Puerto Rico la, gblɔ be: “Tso nye ɖevime ke la, míaƒe ƒomea kpɔa gome le gbɔgbɔyɔyɔ me. Enye míaƒe ƒomea ƒe subɔsubɔ kple mɔ si nu míenɔa agbe ɖo ƒe akpa aɖe. Mexɔ se be dzɔdzɔmenue nye etsɔmenyanya kple afakagbalẽviwo xexlẽ ƒe ŋutetea nye. Zi geɖe la, metea ŋu kpena ɖe amewo ŋu woɖua loto. Gake meva kpɔe be mɔxenu boŋ ye ŋutete siawo si mesusu be wonye dzɔdzɔmenunana la nye nam bene magake ɖe sidzedze si le Biblia me la ŋu ale be ƒomedodo nava nɔ mía kple Mawu dome o.”—Yohanes 17:3.\nAme geɖewo ate ŋu asusu be afɔku aɖeke mele kadodo kple gbɔgbɔwo me o, eye woasusu gɔ̃ hã be eɖea vi na ame. Ðewohĩ woagblɔ be gbɔgbɔ aɖewo nyoa dɔme na ame, alo woagblɔ kakaɖedzitɔe be gbɔgbɔyɔyɔ nana ame nyaa nu geɖewo, zua kesinɔtɔ, alo kpɔa dzidzɔ. Alakpa sɔŋue nya siawo nye. Luis gblɔ be: “Egblẽa nu le ame ŋu godoo.”\nÐekakpui aɖe si ŋkɔe nye Chad la va te ɖeɖefia dziŋɔwo kpɔkpɔ eye wòkpea fu le esi mete ŋu dɔa alɔ̃ o ta. Egblɔ be: “Gbɔgbɔwo va te fuɖeɖe nam hewɔa fum zã sia zã.” Nu kae míawɔ be woakpɔ mía ta tso fuɖename siawo tɔgbi me?\nAle Si Míawɔ Akpɔ Ametakpɔkpɔ\nBe míakpɔ mía ɖokuiwo ta la, ele be míaƒo asa na nu sia nu si do ƒome kple gbɔgbɔyɔyɔ la keŋkeŋ. (Galatiatɔwo 5:19-21) Esia tae Yehowa Mawu xlɔ̃ nu esubɔlawo be: ‘Bokɔnɔ, goloɖola, zidoedola kple dzotɔ, busudoamela, adzetɔ, nukala, kple ŋɔliyɔla aɖeke meganɔ dowòme o. Ame sia ame, si le nu siawo wɔm la, ŋunyɔnu wònye na Yehowa.’—5 Mose 18:10-12.\nLe ɖekawɔwɔ me kple nya siawo la, ame geɖewo ɖe afɔ siwo na wokpɔ wo ɖokuiwo ta, esi wogblẽ agbalẽ alo nu bubu ɖe sia ɖe si do ƒome kple gbɔgbɔyɔyɔ la dome. Ken si va ɖe asi le gbɔgbɔyɔyɔ ŋu la gblɔ be: “Metsa nye nuwo me ƒitsoƒitso ɖe nu siwo katã mekpɔ be womenyo o la do go hegblẽ wo dome.”—Kpɔ Dɔwɔwɔwo 19:19, 20.\nAmetakpɔnu gãtɔe nye ƒomedodo nyui me nɔnɔ kple Mawu vavã, Yehowa. Kpɔ aɖaŋuɖoɖo si dze le Yakobo 4:7, 8 ɖa: “Mibɔbɔ mia ɖokui ɖe Mawu te; gake mitsi tsitre ɖe Abosam ŋu, eye asi le mia gbɔ. Mite ɖe Mawu ŋu, eye ate ɖe mia ŋu. Miklɔ miaƒe asiwo, mi nu vɔ̃ wɔlawo, eye mikɔ miaƒe dziwo ŋu, mi dzimevesusulawo.”\nYehowa Mawu fiaa nu ame siwo tena ɖe eyama ŋu eye wòkpɔa wo ta. ‘Satana ƒe nugbeɖoɖowo’ mele manyamanya na wo o, eye gotagomenuwo meflua wo o. (2 Korintotɔwo 2:11; 11:14) Tsɔ kpe ɖe eŋu la, Ŋusẽkatãtɔe Yehowa nye. Yehowa akpɔ ame ɖe sia ɖe si ayɔe le xɔse me la ta tso gbɔgbɔ vɔ̃wo ƒe fuɖename me. Chad si ŋu míeƒo nu tso le etame la gblɔ be: “Esi menya be gbɔgbɔ vɔ̃woe nɔ fua ɖem nam eye meyɔa Yehowa Mawu be wòakpɔ tanye ta la, wova dzudzɔ fuɖeɖe nam.”—Psalmo 91:1, 2.\nEme kɔ ƒãa be, Mawu ƒe ametakpɔkpɔ ate ŋu aɖe vi na ame siwo si dzi nyui le la fifia, eye woate ŋu anɔ dzidzɔ kpɔm le nyanya be eteƒe madidi o woatsrɔ̃ gbɔgbɔ vɔ̃wo kple ame siwo katã ɖe mɔ wokpɔa ŋusẽ ɖe wo dzi la ɖa ta. Wò ya bu dzidzɔ kple dzidzeme si wòanye na ameƒomea ne woɖe nu siwo gbɔgbɔyɔyɔ gblẽna le ame ŋu la ɖa le anyigba dzi ŋu kpɔ!—Yesaya 11:9; Nyaɖeɖefia 22:15.—g08 07-E.\nGbɔgbɔyɔyɔ nuwɔna kawoe wòle be Kristotɔwo naƒo asa na?—5 Mose 18:10-12; Nyaɖeɖefia 21:8.\nAme kae doa gbɔgbɔyɔyɔ ɖe ŋgɔ?—2 Korintotɔwo 2:11; 11:14; Nyaɖeɖefia 12:9, 12.\nAleke míate ŋu akpɔ mía ɖokui ta tso gbɔgbɔ vɔ̃wo si me?—Yakobo 4:7, 8.\nƉoe Ɖe Amewo Ɖoe Ɖe Amewo Nu Si Ta Wòle Be Nàƒo Asa Na Gbɔgbɔyɔyɔ\ng 7/08 axa 10-11\nSrɔ̃ɖeɖe Siwo Ðo Xaxa Me\nNu Kawoe Ate Ŋu Anye Kuxiawo?\nAle Si Nàwɔ Akpɔ Dzidzedze Le Wò Srɔ̃ɖegbenɔnɔ Me\nÐe Aids Dɔlékui Ate Ŋu Anɔ Ʋu Si Wodo Kpɔ Mea?\n“Nu Kae Dzɔ Ðe Vinyea Dzi?”\nƑewuiviwo Hehe—Akpa Si Nugɔmesese Wɔna\nƑewuiviwo Hehe—Akpa Si Nunya Wɔna\nNu Si Ta Mɔkpɔkpɔ Megale Amewo Si O\nÐe Amegbetɔwo Ate Ŋu Ahe Etsɔme Si Me Dzidzɔ Anɔ Avaea?\nDedienɔnɔ Le Etsɔme, Le Mawu Ƒe Dziɖuɖu Te\nEtsɔmemɔkpɔkpɔ Si Dzi Nàte Ŋu Aka Ðo!\nAleke Mawɔ Mawu Subɔsubɔ Navivi Nunye?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! July 2008\nƉoe Ɖe Amewo Ɖoe Ɖe Amewo NYƆ! July 2008\nNYƆ! July 2008


Gbetakpɔxɔ | April 2008\nGBE BUBU Amharic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Greek Hiligaynon Hungarian Igbo Indonesian Italian Korean Lithuanian Malagasy Myanmar Polish Portuguese Quechua (Bolivia) Romanian Sepedi Setswana Slovak Slovenian Sranantongo Tsonga Turkish Ukrainian\nNu ka tae Yesu ʋu ŋku na ŋkuagbãtɔ aɖe vivivi ɖo?\nMíexlẽ nu tso ale si Yesu da dɔ na ŋkuagbãtɔ aɖe le Betsaida la ŋu le Marko 8:22-26. Nuŋlɔɖia gblɔ be gbã la, Yesu sisi ta ɖe ŋutsua ƒe ŋkuwo dzi, eye wòbiae be nu ka kpɔm wòle hã. Ŋutsua ƒe ŋuɖoɖoa ɖee fia be anya tɔtɔ, egblɔ be: “Mele amewo kpɔm, elabena mele nu siwo le abe atiwo ene la kpɔm, gake wole zɔzɔm.” Yesu gaka asi ŋutsua ƒe ŋkuwo ŋu ake, eye nu si do tso emee nye be: “Ŋutsua kpɔ nu nyuie, eye wòhaya, eye wònɔ nu sia nu kpɔm nyuie.” Edze ƒãa be ɖe Yesu ʋu ŋku na ŋutsua vivivi. Nu ka tae?\nBiblia meɖo nya sia ŋu tẽe o, gake míate ŋu adzro susu aɖewo siwo ta wòanya wɔe nenema ɖo la me. Tɔtrɔ gã aɖe ŋutɔe wòanye be ame aɖe si gbã ŋku hena ƒe geɖe, alo le eƒe agbe me katã gɔ̃ hã, nate nukpɔkpɔ. Le kpɔɖeŋu me: Wozãa sɔ aɖewo le tomenukuƒewo hena dɔwɔwɔ. Dɔwɔwɔ le viviti me le to me va maa wo ale gbegbe be ne woɖe wo do go va go ta la, womete ŋu kpɔa nu nyuie le kekeli me o hena ŋkeke blibo ɖeka. Le ŋkuagbãtɔ gome la, agahiã ɣeyiɣi geɖe wu hafi wòate ŋu akpɔ nu nyuie. Le egbeŋkekeawo me la, amekolawo te ŋu kpɔ dzidzedze le ŋkuagbãtɔ ʋɛ aɖewo ƒe ŋkuwo koko me eye wote nukpɔkpɔ. Gake woƒe ahɔhɔ̃ mete ŋu dea vovototo nu gbogbo siwo woƒe ŋkuwo tea kpɔkpɔ la me enumake o, si wɔnɛ be wotɔtɔna zi geɖe. Amadedewo kpakple nuwo ƒe nɔnɔme kple woƒe dzedzeme vovovo siwo wotea kpɔkpɔ la nana wotɔtɔna, eye womete ŋu kpɔa nu siwo wonya nyuie la gɔ̃ hã dzea sii o. Ne ɣeyiɣiawo va le yiyim la, woƒe ahɔhɔ̃a te ŋu va nana wokpɔa nu siwo woƒe ŋkuwo kpɔ la dzea sii.\nÐewohĩ ŋkuʋuʋu na ŋkuagbãtɔ sia vivivi ɖee fia be Yesu tsɔ ɖe le eme nɛ lɔlɔ̃tɔe. Mlɔeba, ŋutsua va ‘nɔ nu sia nu kpɔm nyuie’ hekpɔa nu siwo wòkpɔ la dzea sii.\nLe Yesu ƒe ŋkekea me la, nu ka tae agbalẽ xatsaxatsa xexlẽ bia agbagbadzedze geɖe ŋutɔ?\nZi geɖe la, agbalẽ ɖeɖe siwo wotsɔ wɔa agbalẽ xatsaxatsawo la ƒe didime nyea sentimeta 23 va se ɖe 28, eye woƒe kekeme nyea sentimeta 15 va se ɖe 23. Wotsɔa nutrenu trea agbalẽ ɖeɖe siawo ƒe xexlẽme aɖe alo tsɔa aklalaka tɔa wo ɖe wo nɔewo nu ɖekaɖeka. Wozãa agbalẽ ɖeɖe siwo didi wu la ɣeaɖewoɣi. Agbalẽ ɖeɖe sia ɖekaɖeka 17 ye wotsɔ wɔ Yesaya ƒe Ƒukukua Me Gbalẽ Xatsaxatsaa, si wɔe be eƒe akpa si kpɔtɔ li egbea la ƒe didime anɔ abe meta 7 ene. Anɔ eme be didime ma tɔgbi kee nɔ Yesaya ƒe agbalẽ xatsaxatsa si Yesu zã le ƒuƒoƒea le Nazaret la hã si.—Luka 4:16, 17.\nAƒetɔ Alan Millard gblɔ le eƒe agbalẽ aɖe me ku ɖe nudzɔdzɔ sia ŋu be: “Nuxlẽlaa tsɔa eƒe nuɖusi léa agbalẽa toga hetsɔa eƒe miasi vlunɛ, eye wògbugbɔ nɔa eŋlɔm kple eƒe nuɖusi esime wòle nu ŋɔŋlɔ siwo le agbakawo me la xlẽm ɖe wo nɔewo yome. Edze ƒãa be hafi Yesu naʋu Yesaya ta 61 lia si wòxlẽ le ƒuƒoƒea la, enɔ nɛ be wòavlu agbalẽa katã kloe kple eƒe miasi agbugbɔ anɔ eŋlɔm kple eƒe nuɖusi.”—Discoveries From the Time of Jesus.\nƔemaɣi la, womema Yesaya ƒe agbalẽ ɖe tawo kple kpukpuiwo me abe ale si wòle egbea ene o. Esime wotsɔ Yesaya ƒe agbalẽa de asi na Yesu le ƒuƒoƒea le Nazaret la, enɔ nɛ be wòadi teƒe si nye Yesaya 61:1, 2 le míaƒe Bibliawo me egbea. Yesu ‘kpɔ teƒea’ bɔbɔe ŋutɔ, si ɖe ale si gbegbe wònya Mawu ƒe Nya lae fia.\n“Aʋa Si Atsi Aʋawɔwɔ Nu Keŋkeŋ”\nHarmagedon Aʋa Si Mawu Awɔ Atsɔ Atsi Aʋawɔwɔ Nu Keŋkeŋ\nEnye Ame Si Léa Ŋku Ðe Mía Ŋu Hedea Asixɔxɔ Mía Ŋu\nÐe Míaƒe Anyigba La Ava Tsrɔ̃ Gbe Ðeka?\nÐeviwo Hehe Le Mɔɖeɖe Ðe Nu Ŋu Ƒe Xexe Sia Me\nEkpɔ Mɔ, Eye Wòlala\nAle Si Lydia Fiaɖuƒe Si Nɔ Anyi Le Blema Kpɔa Ŋusẽ Ðe Mía Dzi Egbea\nTEACH YOUR CHILDREN Timoteo—Esɔ Gbe Helɔ̃ Faa Be Yeasubɔ\nKɔminiɔnxɔxɔ Nu Ŋutɔŋutɔ Siwo Be Ðe Kɔnua Te\nAfi Kae Woawɔ Harmagedonʋa La Le?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ April 2008\nGBETAKPƆXƆ April 2008


1 Fiawo 7 | Biblia Le Internet Dzi | Xexe Yeye Gɔmeɖeɖe\n1 Fiawo 7:1-51\nSalomo ƒe fiasã (1-12)\nAɖaŋudɔwɔla Hiram kpe ɖe Salomo ŋu (13-47)\nAkɔblisɔti eveawo (15-22)\nGazɔ si wolólo ga kɔ̀ (23-26)\nAkɔblikeke ewo kple ze ewo (27-39)\nWowu xɔ la me nuzazã siwo wowɔ kple sika la nu (48-51)\n7 Salomo tsɔ ƒe wuietɔ̃ tu eya ŋutɔ ƒe xɔ*+ hafi wu enu keŋkeŋ.+ 2 Eye wòtu Lebanon Ƒe Avexɔ+ la ɖe sedertisɔti siwo le agbaka ene me la dzi, eye woda sedertiwo+ ɖe sɔtiawo dzi; xɔa didi abɔklugui* alafa ɖeka, ekeke abɔklugui blaatɔ̃, eye wòkɔ abɔklugui blaetɔ̃. 3 Woklã sedertiwo ɖe xɔ la ƒe daɖedzi siwo le sɔtiawo dzi la dzi; woƒe xexlẽme le blaene vɔ atɔ̃, wuiatɔ̃ le agbaka ɖeka me. 4 Fesre siwo le fesretiwo me hele agbaka etɔ̃ me keŋ la le eŋu, eye fesreawo dze ŋgɔ wo nɔewo etɔ̃etɔ̃. 5 Xɔmɔnuawo kple woƒe ʋɔtrutiawo katã le dzogoe ene me, eye fesre siwo dze ŋgɔ wo nɔewo etɔ̃etɔ̃ hã le dzogoe ene me. 6 Etu Sɔtiwo Ƒe Akpata la wòdidi abɔklugui blaatɔ̃, eye wòkeke abɔklugui blaetɔ̃, eye wogatsɔ sɔtiwo tu akpata bubu si wogba la ɖe Sɔtiwo Ƒe Akpata la nu. 7 Azɔ hã etu Fiazikpui Ƒe Akpata+ la, afi si wòadrɔ̃ ʋɔnu le—eyae nye Ʋɔnudrɔ̃kpata+ la, eye woklã sederʋuƒo ɖe eme tso anyigba yi ɖatɔ dzisasrãtiawo. 8 Eƒe xɔ* si me wòanɔ le xɔxɔnu kemɛa+ la le adzɔge tso Akpata* la gbɔ, eye wòtui abe Akpata la ke ene. Salomo tu xɔ si le abe Akpata sia ene na Farao vinyɔnu si wòɖe la hã.+ 9 Kpe xɔasi siwo+ wofu ɖe dzidze nu, eye wotsɔ laxalaxa sẽ wo ŋkume kple wo kɔgo wòzrɔ̃ lae wotsɔ tu wo katã, tso gɔmeɖoanyi la dzi va ɖo etamekpeawo dzi, tso gota va se ɖe xɔxɔnu gã la gbɔ.+ 10 Wotsɔ kpe gãgã xɔasiwo ɖo xɔ la ƒe gɔmeɖoanyiawo; ɖewo ƒe didime le abɔklugui ewo, eye bubuwo le abɔklugui enyi. 11 Kpe xɔasi siwo wofu le dzidze nu kpakple sedertiwo le dzi gome. 12 Eɖo kpe fufu amli etɔ̃ kple sederti ɖoɖo ɖeka ƒo xlã xɔxɔnu gã la godoo va kpe, abe ale si wòwɔ Yehowa ƒe xɔ la ƒe xɔxɔnu emetɔ+ kple xɔ la ƒe akpata la ene.+ 13 Fia Salomo dɔ woyi ɖakplɔ Hiram+ tso Tiro vɛ. 14 Enye ahosi aɖe si tso Naftali-toa me la ƒe vi, eye fofoa nye Tirotɔ akɔblinutula;+ eye wòyɔ fũu kple nunya kple nugɔmesese+ kpakple sidzedze hena akɔblinu* ɖe sia ɖe wɔwɔ. Ale wòva Fia Salomo gbɔ, eye wòwɔ eƒe dɔwo katã nɛ. 15 Elólo akɔbli tsɔ wɔ sɔti eveawo;+ ɖe sia ɖe kɔ abɔklugui wuienyi, eye ka didime abɔklugui wuieve ye akpe sɔtiawo dometɔ ɖe sia ɖe ɖo.+ 16 Eye wòlólo akɔbli tsɔ wɔ ta eve be woatsɔ aɖo sɔtiawo tame. Ta ɖeka kɔ abɔklugui atɔ̃, eye evelia hã kɔ abɔklugui atɔ̃. 17 Wolɔ̃ gaɖɔwo, eye wogbi atsyɔ̃ɖonu siwo le abe kɔsɔkɔsɔwo+ ene ɖe ta ɖe sia ɖe si le sɔtiawo dzi la ŋu; adre le ta ɖeka ŋu, eye adre le ta evelia hã ŋu. 18 Eye wòwɔ yevuboɖawo ɖe agbaka eve me ɖe gaɖɔawo dometɔ ɖeka ŋu, ne woaxe sɔtiawo ƒe tawo ŋu; aleae wòwɔe ɖe ta evelia hã ŋui. 19 Wowɔ dzogbenya ƒe nɔnɔme ɖe ta siwo le sɔti siwo le akpataa nu dzi la ŋu, eye wokɔ abɔklugui ene. 20 Taawo le sɔti eveawo dzi, gaɖɔ le ta ɖe sia ɖe ƒe afi si le nogoo la ŋu; eye yevuboɖa alafa eve le agbakawo me godoo le ta ɖe sia ɖe ŋu.+ 21 Etu gbedoxɔ*+ la ƒe akpata la ƒe sɔtiawo. Etu ɖusimesɔti* la hena ŋkɔe be Yakin,* eye wòtu miamesɔti* la hena ŋkɔe be Boaz.*+ 22 Wowɔ dzogbenya ƒe nɔnɔme ɖe sɔtiawo ƒe tawo ŋu. Ale wowu sɔtiawo ŋu dɔwo nu. 23 Elólo ga kɔ̀ gazɔ gã la.+ Ele kotoo, eye tso eƒe to ɖeka va se ɖe to kemɛ le abɔklugui ewo, ekɔ abɔklugui atɔ̃, eye ka didime abɔklugui blaetɔ̃e akpee ɖo.+ 24 Nɔnɔmetata siwo le abe gotsetse+ ene le kɔme nɛ godoo va kpe, ewo le abɔklugui ɖeka ɖe sia ɖe me ƒo xlã gazɔ gã la; gae wolólo tsɔ wɔ nɔnɔmetata siwo le abe gotsetse ene lae, eye wole agbaka eve me le eŋu, wokɔ̀e kple zɔ la ɖekae. 25 Gazɔ la le nyitsu wuieve+ dzi, etɔ̃ dze ŋgɔ dziehe, etɔ̃ dze ŋgɔ ɣetoɖoƒe, etɔ̃ dze ŋgɔ anyiehe, eye etɔ̃ dze ŋgɔ ɣedzeƒe; eye gazɔ gã la le wo dzi, eye wo katã wotrɔ agɔnu ɖo ɖe titina. 26 Gazɔ la tri asiƒome ɖeka;* eto le abe kplu ƒe to ene, eye wòɖi dzogbenyaseƒoƒo. Tsi baf* akpe eve anɔ eme. 27 Etsɔ akɔbli wɔ keke*+ ewo. Keke ɖe sia ɖe ƒe didime le abɔklugui ene, eƒe kekeme le abɔklugui ene, eye wòkɔ abɔklugui etɔ̃. 28 Ale wowɔ kekeawoe nye esi: wotsɔ ga gbadzɛwo xe woƒe axawo dzi, eye wode ga gbadzɛawo gakpo siwo wotsɔ tso ga wo nɔewo me la dome. 29 Woɖe dzatawo,+ nyitsuwo kple kerubiwo+ ɖe ga gbadzɛ siwo le gakpoawo dome la dzi, eye woɖe wo ɖe gakpo siwo wotsɔ tso ga wo nɔewo la hã dzi nenema ke. Wowɔ seƒoƒotsihewo ɖe dzataawo kple nyitsuawo tame kple wo te. 30 Akɔblifɔti ene le keke ɖe sia ɖe te, eye akɔbligakpowo le afɔtiawo dome, eye gakpo ene siwo le dzogoe eneawo dzi la lé kekea ɖe te. Anyinɔwo le ze la te, eye gae wolólo tsɔ wɔ wo kple seƒoƒotsihe siwo le axa ɖe sia ɖe. 31 Tso kekea nu le zea me le anyinɔawo dzi yi dzi le abɔklugui ɖeka; eye keke la nu le kotoo, eye wòle abɔklugui ɖeka kple afã, azɔ hã, woɖe nɔnɔmetatawo ɖe zea nu. Eye ga gbadzɛ siwo le zea nu ƒe kɔgo le dzogoe ene me, womele kotoo o. 32 Afɔti eneawo le axawo te, eye afɔtilénuawo lé ɖe kekea ŋu, afɔti ɖe sia ɖe kɔ abɔklugui ɖeka kple afã. 33 Afɔtiawo le abe tasiaɖamfɔtiwo ene. Gae wolólo tsɔ wɔ woƒe afɔtilénuawo, afɔtia me ga kotooawo, dometsogaawo kple dometsogakpeƒeawo katã. 34 Gakpo ene siwo lé kekea ɖe te la le eƒe dzogoe eneawo dzi; eye wolólo ga tsɔ kɔ̀ wo kple keke la ɖekae. 35 Azɔ hã, wowɔ kɔ ɖe keke la dzi, si kɔ abɔklugui afã, eye wòle kotoo; le kekea ƒe dzigbe gome la, wolólo ga kɔ̀ eƒe kɔ ƒe dometsogaawo, ekɔgoga gbadzɛwo kple keke la siaa ɖekae. 36 Azɔ hã, eɖe kerubiwo, dzatawo kple detiwo ƒe nɔnɔme ɖe dometsogaawo kple ekɔgoga gbadzɛwo ŋu, ɖe afi sia afi si teƒe nya le ko, eye wòɖe seƒoƒotsihewo ɖe eŋu godoo.+ 37 Aleae wòwɔ keke+ ewoawo katãe; gae wolólo tsɔ kɔ̀ wo katã wosɔ,+ dzidzeme ɖeka kple nɔnɔme ɖekae li na wo katã. 38 Etsɔ akɔbli wɔ ze+ ewo; zeawo dometɔ ɖe sia ɖe xɔa tsi baf blaene. Wo dometɔ ɖe sia ɖe le abɔklugui ene.* Ze ɖeka le keke ewoawo dometɔ ɖe sia ɖe dzi. 39 Azɔ etsɔ keke atɔ̃ da ɖe xɔ la ƒe ɖusime, eye wòtsɔ atɔ̃ da ɖe xɔ la ƒe miame, etsɔ gazɔ gã la ŋutɔ da ɖe xɔ la ƒe ɖusime le anyieheɣedzeƒe gome.+ 40 Hiram+ wɔ zewo, sofiwo+ kple agba goboewo+ hã. Hiram wu dɔ siwo katã wòwɔ le Yehowa ƒe xɔ la ŋu na Fia Salomo la nu.+ 41 Ewɔ sɔti+ eveawo kple ta mligo siwo le sɔti eveawo dzi; gaɖɔ+ eve siwo le ta mligo eve siwo le sɔtiawo dzi; 42 yevuboɖa+ alafa eneawo be woanɔ gaɖɔ eveawo ŋu, ewɔ yevuboɖa siwo le agbaka eve me ɖe gaɖɔ ɖe sia ɖe ŋu be woatsyɔ ta mligo eve siwo le sɔti eveawo dzi la ŋu, 43 keke+ ewoawo kple ze+ ewo siwo le kekeawo dzi; 44 Gazɔ+ gã la kple nyitsu wuieve siwo le gazɔ la te; 45 dzofilɔgbaawo, sofiawo kple agba goboeawo kpakple nuzazã siwo katã Hiram tsɔ akɔbli si ŋu wozrɔ̃ la wɔ na Fia Salomo hena Yehowa ƒe xɔ la. 46 Fia la na wolólo ga kɔ̀ wo ɖe nɔnɔme si wotsɔ anyi wɔ la me le Yordan-nuto la me, le Sukot kple Zaretan dome. 47 Salomo mena woda nuzazã siawo katã o, elabena wosɔ gbɔ ale gbegbe. Womebu akɔbli la ƒe kpekpeme o.+ 48 Salomo wɔ Yehowa ƒe xɔ la me nuzazãwo katã: sikavɔsamlekpui+ la kple sikakplɔ̃+ si dzi ŋkumeɖobolo la nɔna; 49 etsɔ sika nyuitɔ wɔ akaɖitiawo,+ wo dometɔ atɔ̃ le ɖusime, eye atɔ̃ le miame le xɔ ememetɔ la ŋgɔ; etsɔ sika+ wɔ seƒoƒoawo,+ akaɖigbɛawo kple ɖovulãnuawo;* 50 etsɔ sika nyuitɔ wɔ gagbaawo, dzotsinuawo,+ agba goboeawo, kpluawo+ kple dzoɖenuawo;+ etsɔ sika wɔ xɔ ememetɔ,+ si nye Kɔkɔeƒewo Ƒe Kɔkɔeƒe la, kple gbedoxɔ+ la ƒe ʋɔtruawo ƒe megbegawo. 51 Ale Fia Salomo wu dɔ siwo katã wòle be wòawɔ le Yehowa ƒe xɔ la ŋu la nu. Eye Salomo tsɔ nu siwo ŋu fofoa David kɔ la va da ɖe eme;+ etsɔ klosalo kple sika kpakple nu bubuawo da ɖe Yehowa ƒe xɔ la ƒe kesinɔnudzraɖoƒe.+\n^ Egɔmeɖeɖe tẽe, “Akpataxɔ.”\n^ Alo, woyɔe be “gadzẽ,” le afi sia kple teƒe bubu siwo wòdze le le ta sia me.\n^ Alo “anyiehesɔti.”\n^ Egɔmee nye, “Neli [Yehowa Neli] Kee Sesĩe.”\n^ Alo, “dziehesɔti.”\n^ Ðewohĩ Egɔmee nye, “Le Ŋusẽ Me.”\n^ Anɔ abe sentimeta 7.4 ene. Kpɔ Megbenyawo B14.\n^ Alo, “ekeke abɔklugui ene.”\n1 Fiawo 7